
<1. הצעת חוק הסדרת העיסוק במקצועות הבריאות (תיקון מס' 4 - הוראת שעה) (הכרה בלימודי תעודה), התשע"ה-2014 (פ/2184) (כ/592), של חבר הכנסת רוברט אילטוב>
<היו"ר אלי אלאלוף:>
צהרים טובים. ברשותכם, נפתח רשמית את הישיבה השנייה. היום ה-11 בינואר 2016, א' בשבט תשע"ו, השעה 10:51. הצעת חוק להסדרת העיסוק במקצועות הבריאות (תיקון מס' 4 והוראת שעה). זאת הצעה של חבר הכנסת רוברט אילטוב – הוא לא פה אבל היא כל כך חשובה, נמשיך גם בלעדיו. 
בבקשה, היועצת המשפטית של משרד הבריאות. 

<אביטל וינר אומן:>
אביטל וינר אומן, אני מייעצת לאגף הרישוי במקצועות בריאות במשרד הבריאות. הצעת החוק הזאת, שהתחילה בגלגולה בכנסת הקודמת וממשיכה פה בקידום היושב-ראש, שר הבריאות ושר הקליטה, נועדה לאפשר לתקופה מסוימת, לתקופה של הוראת שעה, לעולים חדשים שמגיעים במקצועות הבריאות – פיזיותרפיה, ריפוי בעיסוק, קלינאות תקשורת ותזונה – שבמדינות שלהם, כפי שהתוודענו לכך, בתקופות מסוימות לא היה אפשר ללמוד לימודים לתואר אקדמי אלא לימודי תעודה כי זו הייתה מערכת ההשכלה שם, לאפשר להם לתקופה מסוימת להגיע לישראל, להשתלב פה בעבודה ולקבל תעודה במקצוע בריאות, גם אם אין להם את התואר הראשון אלא הם מגיעים עם לימודי התעודה.
אני חושבת שצריך שהיועצת המשפטית תקריא את הנוסח.

<היו"ר אלי אלאלוף:>
לא, לא מייד, ברשותכם. נאפשר לדוברים שרוצים להגיד כמה מלים, גם במקצועות שאינם כלולים בחוק. אני רוצה לציין פה שני חברי כנסת, ד"ר עבדאללה אבו מערוף וחבר הכנסת עודד פורר. בבקשה, שמרית. 
<שמרית גיטלין שקד:>
"הצעת חוק הסדרת העיסוק במקצועות הבריאות (תיקון מס' 4 והוראת שעה), התשע"ו–2016
	תיקון סעיף 12
	1.
	בחוק הסדרת העיסוק במקצועות הבריאות, התשס"ח–2008‏ (להלן – החוק העיקרי), בסעיף 12 – 

	
	
	(1)
בסעיף קטן (א), בסופו יבוא "וינמק את החלטתו בעניין התניה או דחייה כאמור".

	
	
	(2)
בסופו יבוא:

	
	
	"(ג)
המנהל יתן את החלטתו בבקשה למתן תעודה במקצוע בריאות בתוך תקופה שיפרסם השר מיום הגשת הבקשה כנדרש." "


<עודד פורר (ישראל ביתנו):>
זה לא מה שמופיע אצלנו. 

<שר הבריאות יעקב ליצמן:>
היה תיקון. 
<היו"ר אלי אלאלוף:>
עשינו התייעצויות קודמות.

<עודד פורר (ישראל ביתנו):>
מעבר למה שיש פה?

<היו"ר אלי אלאלוף:>
כן. 

<שמרית גיטלין שקד:>
נוסח סעיף 2 נמחק כיוון שהנושא ייכלל בתקנות שיובאו מייד בתום הצעת החוק הזאת לדיון. 
	"תיקון סעיף 58 –הוראת שעה
	2.
	 בסעיף 58 לחוק העיקרי, אחרי סעיף קטן (ה) יבוא:  


<שר העלייה והקליטה זאב אלקין:>
אפשר להעיר לגבי 2? אם אתם מעבירים את זה לתקנות, אנחנו העלינו את הסוגיה של פורטוגזית לגבי עולים.

<היו"ר אלי אלאלוף:>
התרגום.

<שר העלייה והקליטה זאב אלקין:>
כן. 

<שמרית גיטלין שקד:>
אם השר יסכים, אפשר להוסיף את זה לתקנות.

<שר העלייה והקליטה זאב אלקין:>
לכן אני מעלה את זה פה.

<שמרית גיטלין שקד:>
זה יידון פה עוד מעט. אנחנו גומרים את הצעת החוק וישר דנים בזה.

<שר הבריאות יעקב ליצמן:>
אבל אני שואל סתם – כמה שפות? 

<שר העלייה והקליטה זאב אלקין:>
לא, אני בכוונה מציין רק שפה אחת. יש היום עלייה הולכת וגדלה מברזיל – זה לא ספרדית, זה פורטוגזית, מה לעשות. 

<ד"ר אמיר שנון:>
אין לנו אנשי מקצוע. זה לא סתם לתרגם מילולית. הבעיה שאתה צריך איש מקצוע.

<שר העלייה והקליטה זאב אלקין:>
אתה לא יכול למצוא אף איש מקצוע? 

<קריאה:>
אין אף רופא פורטוגזי בישראל? 

<שר העלייה והקליטה זאב אלקין:>
אין אף איש מקצוע דובר פורטוגזית בישראל? בכל זאת יש פה קהילה של יוצאי ברזיל.

<שר הבריאות יעקב ליצמן:>
זה יוצר כאב ראש לא קטן. אם אתה עומד על זה - - -

<היו"ר אלי אלאלוף:>
אבל אין אפשרות אחרת, למה לא תאפשרו?

<עודד פורר (ישראל ביתנו):>
זה פשוט יבוא לפה עוד פעם כשיתחילו לצוף הבעיות של העולים מברזיל. 

<שר הבריאות יעקב ליצמן:>
הלוואי, הלוואי. 

<ד"ר אמיר שנון:>
יש פה אופציה. 
<קריאה:>
בתקנות. 

<שמרית גיטלין שקד:>
וזה לא חובה. 

<אביטל וינר אומן:>
יש אפשרות לקבוע בתקנות שפות נוספות. 

<ד"ר אמיר שנון:>
יש פה אופציה בהצעה. 

<שר העלייה והקליטה זאב אלקין:>
אני ראיתי, אבל היות ואני שומע מה התגובה להצעתי, אז לכן אני מעדיף שזה יהיה כתוב. 

<ד"ר אמיר שנון:>
עד היום לא תרגמנו אף פעם לפורטוגזית. 
<היו"ר אלי אלאלוף:>
אבל זה לא היום. היום יש גל עלייה מברזיל.

<שר העלייה והקליטה זאב אלקין:>
בשנה האחרונה העלייה מברזיל הכפילה את עצמה. זה עדיין לא מספרים גדולים אבל אם זה ילך בקצב כזה, ויש סיבות למה זה קורה.

<אביטל וינר אומן:>
צריך לראות כמה אנשים יש. 

<ד"ר אמיר שנון:>
אני בהחלט מוכן לבדוק את זה, אני רק אומר שתהיו ערים לכך שיכולה להיות בעיה ברמה המקצועית. 

<שר העלייה והקליטה זאב אלקין:>
אני לא מאמין שבמדינת ישראל כולה לא ניתן למצוא איש מקצוע אחד דובר פורטוגזית. 

<היו"ר אלי אלאלוף:>
ברשותכם. דוקטור, אני רוצה להבין. יש אפשרות להוסיף שפות בהתאם לצורך. 

<ד"ר אמיר שנון:>
נכון. 

<היו"ר אלי אלאלוף:>
שנית, כרגע יש צורך בפורטוגזית, אז אנחנו נוסיף. הבעיה הטכנית זה בעיה שאתם צריכים להתמודד איתה, ולא עכשיו. לא הולכים לבדוק משהו פה. פה אנחנו מבקשים.
<שר העלייה והקליטה זאב אלקין:>
אגב, אם לא תמצאו אף אחד, לי יש הצעה. אנחנו נמצא לכם מועמד לעלייה, תציעו לו מקום עבודה במשרד הבריאות. כתוצאה מזה הוא יעלה, ונביא לפה גם עולה וגם יהיה תרגום. 
<עבדאללה אבו מערוף (הרשימה המשותפת):>
יש כבר קנדידט?

<שר העלייה והקליטה זאב אלקין:>
נמצא. אני בטוח שנמצא. 

<היו"ר אלי אלאלוף:>
זו בעיה טכנית, ברשותך. 

<שר הבריאות יעקב ליצמן:>
השר אלקין ידאג לתקן במשרד האוצר. 

<שר העלייה והקליטה זאב אלקין:>
זה כבר לא אמרתי. 

<היו"ר אלי אלאלוף:>
אני אדאג לתקן באוצר, יאללה. נרשום את זה בסוגריים כבדיחה. ברשותכם, בואו נמשיך בבקשה. תוסיפי פורטוגזית. 

<שמרית גיטלין שקד:>
אדוני, זה בתקנות שהן מייד אחרי הצעת החוק, אז כרגע אני לא מוסיפה.
<היו"ר אלי אלאלוף:>
בסדר. 

<שמרית גיטלין שקד:>
נדון בזה, תזכרו את זה. 

	
	
	""(ה1
	(1)
המנהל רשאי להעניק תעודה במקצוע בריאות למי שיש בידו תעודה המעידה על סיום לימודיו מחוץ לישראל במקצוע בריאות (בסעיף קטן זה – תעודת סיום לימודים) שהכיר בה המנהל בהתאם להוראות פסקה (2), ושהתקיימו בו הוראות פסקה (3) לעניין עיסוק במקצוע הבריאות – ככל שהמנהל הורה כי עליו לעמוד בתנאי זה, ובלבד שמתקיימים בו כל התנאים הקבועים בסעיף 8, למעט התנאי לעניין תואר אקדמי ראשון במקצוע הבריאות.

	
	
	
	(2)
המנהל רשאי להכיר בתעודת סיום לימודים בהתקיים כל הוראות אלו: 

	
	
	
	
	(א)
 
תעודת סיום הלימודים ניתנה על ידי מוסד בחוץ לארץ, אשר היה במועד נתינתה מוכר כמוסד להשכלה גבוהה או מוכר על ידי הרשויות המוסמכות באותה מדינה כמוסד ללימודי תעודה במקצוע הבריאות, והכל לפי הדין החל במדינה שבה ניתנה התעודה. 

	
	
	
	
	(ב)
המנהל הכיר במוסד שבו ניתנה תעודת סיום הלימודים, בתעודת סיום הלימודים שניתנה על ידי המוסד ובמכלול לימודיו של המבקש לתעודת סיום הלימודים; בהחלטה זו ישקול המנהל, בין היתר, את רמת המוסד, את רמת הלימודים, את תכנית הלימודים, את היקף הלימודים לתעודה ואת משך הלימודים לתעודה במוסד, בהשוואה לרמת הלימודים, לתכנית הלימודים, להיקף הלימודים ולמשך הלימודים לתואר אקדמי ראשון כמשמעותו בפסקה (1) להגדרה "תואר אקדמי" באותו מקצוע בריאות, הנהוגים במוסד מוכר להשכלה גבוהה בישראל; בהחלטה כאמור רשאי המנהל להיוועץ בוועדה המייעצת;" 


משרד הבריאות ביקש למחוק את התוספת שאומרת: "לא ידחה המנהל את בקשת המבקש בהסתמך על הוראות סעיף קטן זה אלא לאחר שהתייעץ בוועדה המייעצת" – למחוק את זה.

<עודד פורר (ישראל ביתנו):>
למה? 

<שמרית גיטלין שקד:>
אז זה מחוק. 

<אביטל וינר אומן:>
להשאיר לשיקול דעת. 

<שמרית גיטלין שקד:>
משרד הבריאות ביקש למחוק את זה. הוא ביקש למחוק את החובה שלו ולאפשר לו שתהיה לו רשות להתייעץ, אבל לא לחייב אותו כל פעם שהוא רוצה לדחות בקשה, להתייעץ בוועדה המייעצת. 

<אביטל וינר אומן:>
זה אלפי בקשות, זה נטל. 

<עודד פורר (ישראל ביתנו):>
זאת אומרת, הוא הולך לדחות אלפי בקשות?

<אביטל וינר אומן:>
אני אומרת שזה דבר שצריך לדון. אל"ף, אם זה משהו מהותי – הרי גם לחיוב צריך להתייעץ עם הוועדה המייעצת, לא רק לדחייה, לשלילה. 

<עודד פורר (ישראל ביתנו):>
הכוונה פה, שבבואו לדחות, כדי לדחות הוא חייב להתייעץ עם הוועדה המייעצת. זאת אומרת, שהדחייה היא לא דחייה שמתבצעת באופן אוטומטי ושאין הרבה דחיות. 

אם ככלל, רוב הדברים הם דחיות אז באמת זה עומס גדול. אם אני דוחה את כל הבקשות, אז בוודאי שיקשה עלי להתייעץ עם המועצה המייעצת. 

<אביטל וינר אומן:>
אנחנו מבקשים שהדבר יישאר לשיקול דעת המנהל.

<עודד פורר (ישראל ביתנו):>
זה עדיין נשאר לשיקול דעתו. הוא רק חייב להתייעץ איתם. 

<אביטל וינר אומן:>
לא, זה לא נשאר כי אנחנו מחייבים להעביר את זה לוועדה מייעצת. 

<עודד פורר (ישראל ביתנו):>
כי אנחנו לא חושבים שבן אדם אחד באופן גורף יכול לפסול בסופו של דבר מוסד, ובסוף אנחנו שוב נשארים עם איזשהו בן אדם אחד שלא מתייעץ עם אף אחד.

<אביטל וינר אומן:>
תמיד כשיש בעיה אנחנו מתייעצים. 

<שר הבריאות יעקב ליצמן:>
בניגוד אליך, אדוני, אני חושב קצת אחרת. לא צריך הכול להעביר דרך ועדות, אני חושב שצריך לסמוך גם על שיקול דעת. אם אנחנו מנהלים את הדברים, צריך לסמוך על שיקול דעת, אחרת אין לי שיקול דעת בכלל. 
<עודד פורר (ישראל ביתנו):>
הניסיון מלמד שהוראות הדחייה ניתנו באופן גורף.
<שר הבריאות יעקב ליצמן:>
התשובה הזאת לא נכונה. 

<אביטל וינר אומן:>
עד שאנחנו דוחים, באמת, אנחנו שוקלים ובמקרים החדשניים מעבירים גם ככה לוועדות המייעצות. 

<עודד פורר (ישראל ביתנו):>
לעולם אי אפשר לדעת כי אף פעם לא גילינו את כל הנתונים, מה היו השיקולים.
<היו"ר אלי אלאלוף:>
אני מבקש את העדות שלך. 

<קטי קזורר:>
אני קטי קזורר, אני אמורה להיות קלינאית תקשורת – לא לפי החוק אבל זה המקצוע שלי. אני רוצה לתת עדות על מה שקורה.
אנחנו נותנים פה כל כך כלים למשרד הבריאות לחסום אותנו. למה? אני רוצה לתת דוגמה. יש פה כמה אנשים שהביאו את המסמכים, והיה להם ניסיון גם בצרפת וגם פה. חסר לה סטאז' של השנה השנייה, אבל הסטאז' לפני 26 שנה, האוניברסיטה לא שומרת על המסמכים האלה. היא שומרת אם עברת את המבחנים, עשית הכול, יש לך תעודה, יש לך רישיון עבודה, ופתאום משרד הבריאות מתעקש איפה הסטאז' של השנה השנייה שלך, ואין עדות באוניברסיטאות לפני 26 שנה. מישהו שעבד במקצוע, שיש לו רישיון ומסמכים של עבודה, למה מתעקשים בנקודות האלה - -
<ד"ר אמיר שנון:>
לא, לא. 

<היו"ר אלי אלאלוף:>
רק רגע, ד"ר שנון.

<קטי קזורר:>
- - שרק חוסמות אותנו? ודבר נוסף, אני רוצה להגיד מה קרה בוועדה המייעצת. יש פה שני מקרים שהיו מול ועדה מייעצת, אני רוצה שתשמעו מה קורה בוועדה המייעצת כי באמת זה הזדמנות עוד פעם לחסום אותנו. אנחנו רק רוצים להתקדם. מי שעבר את הוועדה המייעצת, ברשותכם אפשר לבקש לשמוע מה קורה בוועדה בפועל.
<היו"ר אלי אלאלוף:>
בבקשה, אחת מהבנות. 

<ןיקי סטרוק:>
שמי ויקי סטרוק, אני קלינאית תקשורת, גם באה מהאגודה של AAEGE. אני באה מצרפת ופגשתי את כל הוועדה המייעצת אחרי שקודם כול קיבלתי מכתב שאני לא יכולה להתקבל בגלל הלימודים שלי מצרפת, שזה לא תואר ראשון אלא תעודה. אז קיבלתי את זה באהבה, אמרתי - - 
<היו"ר אלי אלאלוף:>
עכשיו באים לתקן את זה.

<ןיקי סטרוק:>
- - אני רוצה להסביר פשוט את כל התהליך.
<היו"ר אלי אלאלוף:>
לא, לא, אל תעשו את זה. אמרתם, תגידו משהו על הוועדה המייעצת. 

<ןיקי סטרוק:>
טוב, אני רק אסביר למה. קיבלתי אחרי זה מכתב שאני צריכה להוסיף מסמכים על כל הסטאז'ים וכל השעות של הלימודים, אז אמרתי, טוב יש התקדמות, רואים אותי, רוצים לראות בדיוק איפה אני נמצאת. 

נכנסתי לוועדה המייעצת, ופה אף אחד לא ביקש ממני את כל המסמכים, שאני לקחתי על עצמי לתרגם ולחפש שוב מצרפת – לא היה לי הרבה זמן כדי לתרגם אותם, ונאמר לי בוועדה המייעצת שבצרפת אנחנו כל כך רחוקים ממה שקורה בכל המדינות מבחינת התואר, שאני צריכה לפנות לאוניברסיטאות פה בארץ ולראות אם אני יכולה להתקדם ולהשלים את הלימודים. 
<היו"ר אלי אלאלוף:>
אוקיי.

<ןיקי סטרוק:>
סליחה. קודם כול, תודה שאתה נותן לנו את האפשרות לדבר כי שבע שנים אנחנו סובלות מהעניין הזה, ומנסים להתקדם עם האנשים של האגודה, עם קלינאיות תקשורת מפה, ומי שנמצא בוועדה המייעצת, שלא מסתכלת אפילו על התוכנית שלי – רק שבע שנים כדי להסתכל על התוכנית – נמצאת באגודה ונמצאת בוועדה המייעצת.

<היו"ר אלי אלאלוף:>
שבע שנים.
<ןיקי סטרוק:>
שבע שנים הלכתי לאוניברסיטאות וסגרו לי את הדלת – את לא יכולה להתקבל, את לא יכולה אפילו עם פטורים, את צריכה לחזור ללימודים. 
ופה העניין שבוועדה המייעצת, אותם אנשים שנמצאים באגודה חושבים שאנחנו באים לסכן את המקצוע. אנחנו כן רוצים שיבואו לבחון אותנו, אנחנו לא באים להתבכיין. 

פה אומרים לנו שיש לנו בעיה שפתית, שצריך לעבור את המבחן. המבחן הוא בא לראות אם יש לנו רישיון כדי להתקבל, ויש לנו רישיון מצרפת, מאותן אוניברסיטאות, מאותם המוסדות של הרופאים ושל רופאי השיניים, אותן אוניברסיטאות נותנות לנו את רישיון העבודה.
אז למה לא לקחת את הניסיון שלנו ולתת לנו לעבוד עם מסגרת, לעבוד עם הסתכלות, שיסתכלו עלינו?
<היו"ר אלי אלאלוף:>
זה ברור. זה ברור, גברת. תודה. ד"ר שנון, רוצה עוד לשמוע או להגיב כבר?

<ד"ר אמיר שנון:>
איך שאתה מעדיף. 

<ד"ר מיכאל בן סעדון:>
רוקחים אתה רוצה לשמוע, אלי?

<היו"ר אלי אלאלוף:>
לא, לא. בואו נישאר במקצועות של החוק. אחר כך נדבר על הרוקחים. 

<קטי קזורר:>
אפשר להוסיף רק שהוועדה המייעצת לא נותנת שום סיכום אחרי שהיא אמרה לשניהם, תלכו הביתה – אחת מגרמניה, תחזרו לגרמניה, אמרו לה במפורש. אז פשוט צריך שיהיה לנו סיכום מה הסיבות, איך מתקדמים, מה חסר. ופה זה ממש אפור, זה כל כך בידיים שלהם, שאין לנו שום דבר ביד להתקדם. צריך לטפל בזה מהר.
<היו"ר אלי אלאלוף:>
תודה. עודד, בבקשה.

<עודד פורר (ישראל ביתנו):>
רק כדי שנבין מה אומר הסעיף הזה. הסעיף הזה זה הסעיף שמקנה את הסמכות למנהל להכריע איזה מוסד הוא מתאים מבחינת תוכניות הלימודים שלו וכו' וכו', שורה של נושאים. התייעצות החובה עם הוועדה המייעצת נדרשת לפי מה שאנחנו ביקשנו רק כשהוא דוחה את הבקשה.

הרי תמיד אנחנו שמים את הביורוקרטיה באישור הבקשה. אני חושב שההליך הזה הוא כן לייצר עוד ביורוקרטיה לפני שדוחים בקשה. 

הבקשה היא בקשה להכרה במוסד. הרי אין לכם בקשות לפי הסעיף הזה בהכרה בעשרות מוסדות. יש לכם בקשה בסוף בהכרה במספר מסוים של מוסדות.
<ד"ר אמיר שנון:>
ממש לא נכון. מוסדות מכל העולם.
<עודד פורר (ישראל ביתנו):>
מצוין. לפני שאתה דוחה מוסד, אני חושב שעם כל הכבוד, לא כל החכמה רוכזה אצלך בסופו של דבר.

<ד"ר אמיר שנון:>
ולמה אתה חושב שאני לא עושה את זה בכל מקרה?

<עודד פורר (ישראל ביתנו):>
אז אם אתה עושה את זה, אז מה ההתנגדות שלך? 
<אביטל וינר אומן:>
יש לי הצעה.

<עודד פורר (ישראל ביתנו):>
יתרה מכך. אני גם הייתי רוצה להוסיף.
<שר הבריאות יעקב ליצמן:>
אני עדיין חולק על זה אבל היות שהיועצת המשפטית תציע נוסחת פשרה, אז בואו נשמע.

<עודד פורר (ישראל ביתנו):>
הייתי רוצה להוסיף עוד דבר, שכבר גם אליו היא תתייחס אם זה בהצעת הפשרה – שהנימוק יהיה בכתב. 

<שר הבריאות יעקב ליצמן:>
בזה אני תומך. 

<ד"ר אמיר שנון:>
זה תמיד כך. 

<עודד פורר (ישראל ביתנו):>
שהנדחה יקבל הודעת נימוק מסודרת, עם נימוקים. 

<היו"ר אלי אלאלוף:>
אם אתה אומר זה דוחה משנה לשנה, עד שבע שנים - - -
<עודד פורר (ישראל ביתנו):>
לא. הוא לא יוכל לדחות בלי להתייעץ.

<היו"ר אלי אלאלוף:>
יש פה הצעת פשרה. בבקשה.

<אביטל וינר אומן:>
הצעת פשרה לדיון, שלא על כל בקשה ספציפית נצטרך להביא לוועדה אלא על כל דיון במוסד חדש נביא לוועדה.

<עודד פורר (ישראל ביתנו):>
עלי זה מקובל. אני הייתי רוצה לשמוע את עמדתם של ארגוני העולים.

<ד"ר אמיר שנון:>
אני רוצה להעיר משהו. 

<שר הבריאות יעקב ליצמן:>
האם מקובל שהדחייה תהיה בכתב? 

<ד"ר אמיר שנון:>
כן, בוודאי. זה ככה, הרב ליצמן. 

<שר הבריאות יעקב ליצמן:>
אז אני מציע שנוסיף את זה שעל כל דחייה - - -

<אביטל וינר אומן:>
של מוסד. לא על כל בקשה. 

<שר הבריאות יעקב ליצמן:>
לא. לא. זה אני מוסיף. כשנותנים לבן אדם דחייה, צריך לתת לו נימוק. 

<אביטל וינר אומן:>
נימוק כן. 

<שמרית גיטלין שקד:>
זה הכנסנו בתיקון הראשון. 

<עבדאללה אבו מערוף (הרשימה המשותפת):>
במוסד חדש. 

<אביטל וינר אומן:>
אבל על כל מוסד, לא על כל בקשה של אותו אדם. בסדר?

<עבדאללה אבו מערוף (הרשימה המשותפת):>
מובן. מובן. 

<עודד פורר (ישראל ביתנו):>
דחית פעם אחת והתייעצת על מוסד מסוים, אין צורך לעשות את זה. 

<אביטל וינר אומן:>
זה מה שזה הטיל עלי. 

<שמרית גיטלין שקד:>
חבר הכנסת ליצמן, אתה דיברת על נושא של נימוק החלטה בעניין התניה או דחייה.
<שר הבריאות יעקב ליצמן:>
כל דחייה. 

<אביטל וינר אומן:>
תנומק. 

<שר הבריאות יעקב ליצמן:>
תנומק.
<שר העלייה והקליטה זאב אלקין:>
החלטה חיובית לא צריך.

<שר הבריאות יעקב ליצמן:>
חיובי לא צריך. 

<קריאה:>
גם לא יערערו עליה כנראה. 

<שר הבריאות יעקב ליצמן:>

ואביטל מוסיפה לגבי הפשרה של מוסד.
<שמרית גיטלין שקד:>
אז אני מקריאה מה אני הבנתי מהפשרה של אביטל: לא ידחה המנהל בקשה להכיר במוסד מסוים לראשונה אלא לאחר שהתייעץ בוועדה המייעצת. 

<עודד פורר (ישראל ביתנו):>
עלי זה מקובל. 

<היו"ר אלי אלאלוף:>
ד"ר שנון, רצית להתייחס?

<ד"ר אמיר שנון:>
כן, אני רק רוצה להסביר כמה דברים. ראשית, לגבי ההערה שהייתה כאן, יש איזשהו חוסר הבנה כי אנחנו, גם על-פי חוק, מכירים בשנת עבודה במקצוע – בכל המקצועות אגב – כחלופה לסטאז', אז זה בדיוק הפוך ממה שנאמר כאן. 

לגבי הוועדה המייעצת אני רוצה להסביר איך הדברים פועלים. אגב, אנחנו מתייעצים הרבה עם הוועדות המייעצות וזה לא כמו שאתה תיארת שההחלטה היא של אדם אחד בלבד. ממש לא. קודם כול יש לי סגנית ויש יועצת משפטית ויש מנכ"ל ויש שר ויש ערכאות, ויש הרבה אפשרויות לבדיקה. 

אני רק רוצה להסביר שאחרי דיון בוועדה המייעצת אנחנו מודיעים גם לחיוב וגם לשלילה במכתב סיכום של הדברים שהיו שם. 
<שר העלייה והקליטה זאב אלקין:>
ד"ר שנון, לפי זה אפשר לכתוב שהדחייה דורשת התייעצות גם עם השר ולא רק עם הוועדה המייעצת, לפי ההצעה שלך.

<שר הבריאות יעקב ליצמן:>
אז זה ייקח ארבע שנים. 

<קריאה:>
ואז זה לא ייגמר לעולם. 

<שר העלייה והקליטה זאב אלקין:>
רק הדחייה. 

<ד"ר אמיר שנון:>
זה מה שאני רוצה להסביר. הוועדה המייעצת, שוב על-פי חוק, מורכבת מחמישה אנשים, שעובדים אגב בהתנדבות.

<שר הבריאות יעקב ליצמן:>
אני חושב שהגענו לפשרה.

<היו"ר אלי אלאלוף:>
בואו נתקדם.

<שמרית גיטלין שקד:>
אדוני היושב-ראש, עוד משהו אחד בעקבות ההערה שהייתה פה. אני אחזור על 12(1), אנחנו כבר קבענו שהוא ינמק את החלטתו, ואנחנו נוסיף – וינמק את החלטתו בכתב. וינמק בכתב, שיהיה ברור שאנשים מקבלים את העניין בכתב. 

<שר הבריאות יעקב ליצמן:>
בסדר. 

<היו"ר אלי אלאלוף:>
אני חייב להגיד, אני עוקב אחרי הדחייה. אני לא יודע איפה אנחנו נתנו תשובות להתלבטויות לבעיות של שתי הנציגות העולות. 

<ד"ר מיכאל בן סעדון:>
יש עוד עדות, אלי. 

<שר העלייה והקליטה זאב אלקין:>
לא, קודם כול עצם החוק. 

<היו"ר אלי אלאלוף:>
עצם החוק יפתור את זה?

<שר העלייה והקליטה זאב אלקין:>
חלק גדול כן. 

<שמרית גיטלין שקד:>
ככל שמי שבא עם לימודי תעודה והוא לא בא עם תואר, אז כרגע החוק מאפשר להכיר בלימודי תעודה גם אם הם ללא תואר, ככל שלימודי התעודה האלה יוכרו כבעלי רמה שוות-ערך ללימודים.

<היו"ר אלי אלאלוף:>
בעברית פשוטה אתם יכולים להסביר לשתי העולות הוותיקות שלנו מה המצב? 

<שמרית גיטלין שקד:>
אני חושבת שהן מבינות. המשמעות של החוק הזה בעצם היא שאפשר יהיה להכיר גם בלימודי תעודה כחלופה לתואר אקדמי. 

<קריאה:>
אין בעיה. 

<ןיקי סטרוק:>
אני מדברת על הבעיה בוועדות. 

<היו"ר אלי אלאלוף:>
קודם כול, הערות בצד זה לא לפרוטוקול. 

<ןיקי סטרוק:>
תודה שאתם מסבירים במלים פשוטות. אני רוצה לשאול מה עם העניין של הרישיון עבודה. אם אתם כבר מכירים במוסד ובתעודה, בתעודה לעולים אז יש כבר רישיון עבודה וניסיון. למה צריך לבזבז שוב זמן לעבור מבחן ולא לתת לנו זמן של שנה במסגרת, כמו שנעשה לפני השינוי בחוק, שפה היה כתוב בחוק – פטור למי שעבד חמש שנים בארץ, כמובן שזה היה בגלל המעבר. פה, אם יש חמש שנים של ניסיון – וזה לא אומר שאין שליטה של משרד הבריאות, אתם יכולים לבדוק כי אנחנו לא באים לסכן את המקצוע. אנחנו אפילו רוצים לתרום – גם אצל הישראלים וגם אצל הצרפתים.
<שר הבריאות יעקב ליצמן:>
את רוצה פטור מהמבחן?

<ןיקי סטרוק:>
אני לא רוצה פטור. אני רוצה שבמקום המבחן שהוא ממש פה - - -
<שר הבריאות יעקב ליצמן:>
התשובה היא לא. 

<ןיקי סטרוק:>
הסתכלות. הסתכלות.
<שר הבריאות יעקב ליצמן:>
לא. חד-משמעית לא. 

<ןיקי סטרוק:>
למה? אז אני שואלת. 

<שר הבריאות יעקב ליצמן:>
כי יש דברים ויש דברים. עם כל הכבוד, יש דברים.

<ןיקי סטרוק:>
למה? מה המטרה של המבחן?

<שר הבריאות יעקב ליצמן:>
גברתי, אני אומר, אני זה שהבאתי היום הרבה קולות כאן. יש גבול גם עם כמה דברים אפשר ללכת רחוק. 

<ליאת הלבץ:>
למה ברפואת שיניים כן? 

<שר הבריאות יעקב ליצמן:>
אני לא חושב שמותר, שאפשר כרגע ללכת עד כדי רחוק, להתחיל לפטור. אם פטרנו לפני חצי שעה עד חמש שנים, את לא יכולה עכשיו להתחיל לכל מקצוע. 

אז אני מבקש, רבותי, מה שיש כרגע.

<ןיקי סטרוק:>
שוב, אני מצטערת. אני שואלת למה, אבל מה המטרה של המבחן?

<ליאת הלבץ:>
למה לרפואת שיניים כן?

<עודד פורר (ישראל ביתנו):>
אני חושב אבל שזה לא הדיון - - -
<קריאות:>
- - -

<היו"ר אלי אלאלוף:>
ברשותכם. 

<שמרית גיטלין שקד:>
אני ממשיכה לקרוא את הסוף של סעיף קטן (ב):


"המנהל, לאחר התייעצות עם הוועדה המייעצת, רשאי לדרוש מהמבקש להשלים את לימודיו ולעמוד בבחינות שהורה, כתנאי להכרה במכלול לימודיו לפי סעיף קטן זה."
	
	
	
	
	"(ג)
 תעודת סיום הלימודים מוכרת על ידי הרשויות המוסמכות במדינה שבה ניתנה, על פי הדין החל באותה מדינה, לצורך קבלת הרישיון או התעודה הנדרשים בכדי לעסוק במקצוע הבריאות במדינה שבה ניתנה, ואם באותה מדינה לא נדרש רישיון או תעודה לשם עיסוק במקצוע הבריאות – התעודה מוכרת על ידי הרשויות המוסמכות במדינה שבה ניתנה, על פי הדין החל באותה מדינה, ומאפשרת לעסוק כדין במקצוע הבריאות במדינה זו."


<עודד פורר (ישראל ביתנו):>
זה לא חוזר על סעיף (א) בעצם?

<שמרית גיטלין שקד:>
לא. 

<עודד פורר (ישראל ביתנו):>
או שזה הרחבה שלו?
<שמרית גיטלין שקד:>
סעיף (א) מדבר על תעודת סיום הלימודים, זה מה שנקרא דיפלומה.

<עודד פורר (ישראל ביתנו):>
מוכר על ידי הרשויות המוסמכות כמוסד ללימודי תעודה. אוקיי, זה מדבר על התעודה ולא על הרישיון.
<שמרית גיטלין שקד:>
התעודה עצמה מוכרת, ופה זה שיש לו גם רישיון. 
ב-(ד), בנוסח פה יש אפשרות א' שהסעיף מחוק, ואפשרות ב' הייתה הצעה חלופית של משרד הבריאות. אני אקרא את אפשרות ב' ואז נוודא שזאת באמת ההחלטה של הוועדה, ללכת לאפשרות ב'. 

	
	
	
	
	"(ד)
אפשרות א': הסעיף מחוק 

	
	
	
	
	
	

	
	
	
	
	(ד)
אפשרות ב' - הצעה חלופית של משרד הבריאות: בתקופה שבה החל המבקש את לימודיו כאמור בסעיף קטן זה, לא ניתן היה ללמוד לתואר אקדמי ראשון במקצוע הבריאות במדינה שבה ניתנה תעודת סיום הלימודים; על אף האמור בפסקת משנה זו, המנהל רשאי, במקרים חריגים, לתת תעודה כאמור בסעיף קטן זה גם אם ניתן היה ללמוד לתואר אקדמי ראשון במקצוע הבריאות במדינה שבה ניתנה תעודת סיום הלימודים, בתנאי שהוכח להנחת דעתו כי לימודי התעודה הם שווי ערך ללימודי התואר האקדמי הראשון במקצוע הבריאות באותה מדינה, וזאת מבלי לגרוע מיתר הוראות סעיף קטן זה." 


<אריאל ארליך:>
עורך-דין אריאל ארליך, פורום קהלת. הסעיף הזה עלה לדיון בוועדה כאן בפעם הקודמת שדנו בהצעת החוק הזו. הייתה פה הסכמה פה אחד שאין שום היגיון, אין שום היגיון לשלול את האפשרות ליהנות מהחוק הזה ממי שכשהוא התחיל ללמוד - - 

<אביטל וינר אומן:>
אנחנו לא שוללים.

<אריאל ארליך:>
- - יכול להיות שזה היה לפני חמש שנים או שש שנים או עשר שנים – היה גם מסלול אחר. הוא לא היה יכול לצפות את זה, הוא לא יכול לדעת את זה. זה אל"ף.

<שר הבריאות יעקב ליצמן:>
על אף שהוא לא סיים.

<סופה לנדבר (ישראל ביתנו):>
למה אתה מתכוון מסלול אחר?

<אביטל וינר אומן:>
אנחנו לא שוללים. יש אפשרות.

<אריאל ארליך:>
אתן לך דוגמה, אדוני השר. נניח שהיה לו מסלול לימודי תעודה ומסלול לימודים אקדמיים, שבסיומו הוא מקבל את אותו רישיון, והוא בחר ללכת למסלול לימודי תעודה בארץ המוצא שלו. 
<אביטל וינר אומן:>
זה מאפשר, כחריג.

<שר הבריאות יעקב ליצמן:>
זה מאפשר.
<עודד פורר (ישראל ביתנו):>
לפי מה שאתם אומרים, הסעיף הזה אומר שאם הייתה לו אפשרות ללמוד בתעודה אקדמית, אז הוא לא יכול לקבל.

<אביטל וינר אומן:>
תסתכל בסיפה. יש אפשרות בסיפה.

<שמרית גיטלין שקד:>
הכלל הוא שהוא לא יכול לקבל, והחריג הוא שהוא יכול לקבל במקרים חריגים אם הוכח שהלימודים הם שווי-ערך ללימודי התואר האקדמי באותה מדינה.

<אביטל וינר אומן:>
מה שאתה אומר זה חריג.

<שר הבריאות יעקב ליצמן:>
מה שאתה אומר זה חריג.

<אריאל ארליך:>
אדוני היושב-ראש, אם אפשר להשלים. אני אומר שדובר על זה בדיון הקודם ואף אחד לא הבין מה ההיגיון כי באמת אין שום היגיון – אם מכירים בתעודות שהן לא אקדמיות - - -

<שר הבריאות יעקב ליצמן:>
מי זה אף אחד?

<אריאל ארליך:>
מהנוכחים שהיו כאן בדיון הקודם.

<שר הבריאות יעקב ליצמן:>
משרד הבריאות הוא לא משהו?

<אריאל ארליך:>
כולל אנשי משרד הבריאות שהסכימו לכך לדעתי. אני אגיד משהו לגופו של עניין. אני לא מבין מה ההיגיון. אם אנחנו בחוק הזה מכירים בתארים שהם שווי-ערך מבחינת תוכנם – ובודקים אותם – למה בגלל שהיה אפשר במסלול אחר שהוא כן אקדמי, לשלול את האפשרות הזאת מעולים? 

<עודד פורר (ישראל ביתנו):>
בדיקה שכבר עשיתם בדיון הקודם.

<אריאל ארליך:>
למה סתם שניתקע שוב עם עולים שבאים לפה עם דמעות, בצדק, שבאופן שרירותי מנעו מהם את האפשרות? אין בזה שום היגיון. 

<אביטל וינר אומן:>
אני מזכירה שהרעיון של החוק, ובעצם ההגנה העיקרית של החוק – החוק המקורי שחוקק ב-2008 – זה להפוך את המקצוע ממקצוע לא אקדמי למקצוע אקדמי. זה הבסיס של החוק. 

ולכן, כשאנחנו נותנים חריג לתקופת המעבר, כשאנחנו מאפשרים חריג, אנחנו רוצים לוודא – ואני מזכירה שהבקשות הראשונות שבגללן עשינו את החוק הזה היו מעולים חדשים שאמרו, לא יכולנו ללמוד באותה מדינה לתואר אקדמי ואתם מענישים אותנו, ולכן באנו לפתור - - - 

<סופה לנדבר (ישראל ביתנו):>
לא, לא. לא הייתה כוונה כזאת. 

<היו"ר אלי אלאלוף:>
סליחה, אני רוצה לתקן ואני רוצה גם להסביר את המנטליות בצרפת. ההרגשה בצרפת, כשאתה לומד לתואר אקדמי זה אומר שאין לך שום דרך אחר כך להיות מעשי, אחר כך לעבוד, למצוא פרנסה. ולכן, אנשים הלכו למסלול שני, ללימודי תעודה, כי זה מאפשר להם מיידית להתחיל לעבוד. 
אז יש להם את שתי האופציות אבל זה לא אומר שאחת צריכה לנטרל את השנייה, ולכן כדאי שתציינו את האופציה שמי שבא, גם בתקופה שהיה תואר אקדמי, הם יכלו ללמוד לתעודה.

<אביטל וינר אומן:>
עשינו, הכנסנו את זה.

<היו"ר אלי אלאלוף:>
אז תציינו, תסבירו איפה, באיזה סעיף.

<אביטל וינר אומן:>
לנו היה חשוב לקבוע ככלל את הכלל שעדיין, התואר האקדמי הוא אור של החוק, הוא המנחה של החוק, אבל אנחנו מאפשרים לימודי תעודה במדינות – במדינות שבהן לא היה אפשר ללמוד לתואר אקדמי – ואנחנו אפשרנו, המנהל רשאי במקרים חריגים לתת תעודה כאמור בסעיף קטן זה, גם אם ניתן היה ללמוד לתואר אקדמי ראשון במקצוע.
<אריאל ארליך:>
זאת אומרת, העברת נטל על העולה המסכן. 

<עודד פורר (ישראל ביתנו):>
מה שאתם עושים פה, אתם מייתרים את הסעיף הקודם. 

<שמרית גיטלין שקד:>
לא, פה הבדיקה היא מול הרמה של התואר באותה מדינה. בסעיף הקודם זה מול התואר בישראל. 

<היו"ר אלי אלאלוף:>
סליחה. השאלות אלי והתשובות אלי בינתיים. למה רק במקרים חריגים? אם היום בצרפת תלמיד בא ללמוד פיזיותרפיה, יש לו גם מסלול א' וגם מסלול ב', ההיגיון היום, הצרפתי, הוא – לך למסלול של תעודה, שזה בטוח כי אחרת אם אתה תלמד באקדמיה, אתה תהיה תייר במקצוע. 

אז אני חושב שזה לא מקרים חריגים. גם במקומות ששני התארים אפשריים, רשאי המנהל לבדוק אם זה מתאים או לא, אבל לא לפסול אחד או להעדיף אחד על השני. 

<אריאל ארליך:>
אדוני, שמענו עכשיו ממשרד הבריאות, אין פה שום שיקול של שמירה על רמת הבריאות בארץ.
<אביטל וינר אומן:>
אנחנו הסברנו כרגע את השיקול, אבל אנחנו שמענו - - -
<אריאל ארליך:>
שום שיקול של שמירה על רמת הבריאות בארץ כי המוסדות האלה, יש בהם אותה רמה בדיוק.
<היו"ר אלי אלאלוף:>
שמענו. בבקשה, אדוני. 

<גמליאל גוטשל:>
גמליאל גוטשל מעמותת CNEF. אנחנו מתמחים בלימודים, גם בארץ וגם בצרפת. רציתי רק להדגיש שאחרי השינוי בצרפת, התעודות שיוצאות ושהתלמידים והסטודנטים מקבלים זה עדיין תעודה ממשלתית, שווה-ערך לתואר ראשון. אני רציתי להדגיש שבחוק זה כתוב תעודה עם שווה-ערך לתואר ראשון כי זה כתוב על התעודה.
<היו"ר אלי אלאלוף:>
הבנו. בבקשה. 

<אריאל קנדל:>
אני אריאל קנדל, מנהל תחום צרפת בסוכנות היהודית. רק הערה לשר הבריאות בכל מה שקשור למבחן. אז באמת צריך מבחן, ואני מסכים אתך. רק בישיבה הקודמת היושב-ראש אלאלוף, קיבלנו נתונים מה-ממ"מ על בוגרי חו"ל ולא על עולים, וכנראה – אני אומר כנראה – שהמצב של כישלון בבחינות בקרב העולים החדשים הוא מצב של 90% נכשלים.

אז אני רק אומר, זה שיש מבחן זה בסדר. אם בסוף נגיע למצב ש-90% ייכשלו במבחן, אז אני לא חושב שעשינו משהו, וצריך לחשוב על הנקודה הזאת, שלא נגיע למצב שמגיעים למבחן, ו-90% מהנבחנים נכשלים. 

<סופה לנדבר (ישראל ביתנו):>
למה הם נכשלים? 

<אביטל וינר אומן:>
זה נתון שנמסר פה בלי ביסוס.

<אריאל קנדל:>
התבשרנו בישיבה הקודמת שנקבל מספרים מה-ממ"מ על העולים, אני מקווה שנקבל את זה כי אז אנחנו נוכל לדעת בדיוק מה קורה עם העולים ולא רק עם בוגרי חו"ל. 
<היו"ר אלי אלאלוף:>
אנחנו נעשה מעקב. תודה, אדון קנדל. אתה מזכיר לנו. אנחנו מדברים לא על רוקחות. יש פה הצעה של היועצת המשפטית.

<אביטל וינר אומן:>
בסדר, אנחנו מקבלים מה שהיושב-ראש אמר.

<היו"ר אלי אלאלוף:>
אז בואי תגידי מה את מקבלת. 

<אביטל וינר אומן:>
אנחנו נשאיר את האפשרות העיקרית כאפשרות - - -

<שמרית גיטלין שקד:>
נמחק את הסעיף. 

<קריאה:>
אנחנו רוצים למחוק את הסעיף הזה לגמרי.

<אביטל וינר אומן:>
אנחנו מוחקים את הסעיף, (ד).

<היו"ר אלי אלאלוף:>
הסעיף נמחק. 

<קריאה:>
לא הבנו. 

<שמרית גיטלין שקד:>
האפשרות שנבחרה פה זה אפשרות א', שהסעיף מחוק, כלומר כל מה שכתוב ב-(ד), אפשרות ב' – יימחק מהחוק. 

<היו"ר אלי אלאלוף:>
אוקיי. עוד הערות למרות שמחקנו? בבקשה, אדוני. 
<מאיר לופטינסקי:>
מאיר לופטינסקי מהסוכנות היהודית, ממונה על התעסוקה. אני מצטרף להערות של חבריי וגם בעיקר לחברי. הבעיה העיקרית היא המבחן, והבעיה שדווקא זה נמחק. הבעיה היא דווקא בשפות. אם לא נקיים את המבחן בשפות, אנחנו יודעים שהעולים ייכשלו. 
<קריאות:>
- - -

<מאיר לופטינסקי:>
לא, ההערה הזאת נמחקה.

<מיכל שטרית רבל:>
היא לא נמחקה, זה עבר לתקנות.

<שמרית גיטלין שקד:>
התקנות יידונו מייד עכשיו. 

<ד"ר אמיר שנון:>
בתקנות מופיע שזה יהיה בשפות. מדובר על שפות.

<סופה לנדבר (ישראל ביתנו):>
בזמן שיניחו תיקונים להצעת חוק להסדרת עיסוק במקצועות הבריאות, רצוי שיהיה כתוב באיזה מקצועות. 

<שמרית גיטלין שקד:>
בחוק העיקרי כתוב. אנחנו מדברים על ארבעה מקצועות. אנחנו מתקנים את סעיף 58.

<שר הבריאות יעקב ליצמן:>
זה נמחק אבל.

<שמרית גיטלין שקד:>
אנחנו מתקנים את סעיף 58. אנחנו בעצם מוסיפים סעיף קטן לתוך החוק, שהוא סעיף (ה1).

<סופה לנדבר (ישראל ביתנו):>
אני חושבת שרצוי שיהיה כתוב באיזה מקצועות.

<שמרית גיטלין שקד:>
אני אסביר. אנחנו מוסיפים לחוק את סעיף (ה1). סעיף (א) בסעיף 58 אומר: "בסעיפים קטנים (ב) עד (ו) " – כלומר, (ה1) נכנס בזה – כתוב: "מקצוע בריאות", מקצוע מהמקצועות המנויים בפרטים 1 עד 4 לתוספת הראשונה." כלומר, 1 עד 4 לתוספת הראשונה: 

<אביטל וינר אומן:>
פיזיותרפיה, קלינאות תקשורת, ריפוי בעיסוק ותזונה. 

<שמרית גיטלין שקד:>
ריפוי בעיסוק, פיזיותרפיה, טיפול בהפרעות בתקשורת, ותזונה דיאטטית. 

<היו"ר אלי אלאלוף:>
אוקיי. נגיע לפודיאטריה יותר מאוחר, לא לדאוג. אנחנו נגיע למקצוע.

<שמרית גיטלין שקד:>
אנחנו בפסקה (3) בעמוד 4. 

<סופה לנדבר (ישראל ביתנו):>
ליקויי תקשורת, אתם מתכוונים קלינאי תקשורת. 

<קריאות:>
כן, ברור. 

<שר העלייה והקליטה זאב אלקין:>
אבל זה לא לוגופד.

<סופה לנדבר (ישראל ביתנו):>
לוגופד. קלינאי תקשורת זה Speech Therapist. 

<שר העלייה והקליטה זאב אלקין:>
אני אומר לך לא, ותאמיני לי. 

<סופה לנדבר (ישראל ביתנו):>
במדינות חבר העמים זה תואר שני, פה זה כמו בית-ספר - - -

<קריאה:>
תואר ראשון.

<קריאות:>
- - -

<שר העלייה והקליטה זאב אלקין:>
נשאל אתכם כמשרד הבריאות. ד"ר שנון, אני מבין נכון שזה לא כולל לוגופדיה. 

<אביטל וינר אומן:>
אנחנו לא מסתכלים על כותרות אלא על תכנים. אם התכנים מתאימים לקלינאות תקשורת, אז כן. אם זה לא מתאים לקלינאות תקשורת, אז לא. זה לא משנה מה הכותרת. 

<סופה לנדבר (ישראל ביתנו):>
מדובר על קלינאי תקשורת. 

<ד"ר אמיר שנון:>
קלינאות תקשורת כוללת שני מקצועות: שמיעה ושפה ודיבור. לוגופדיה זה שפה ודיבור, אז זה נכלל. 
<קריאה:>
זה כלול. 

<היו"ר אלי אלאלוף:>
אוקיי. הערות לחוק? תרשו לנו להתקדם, ברשותכם. הצטרפו אלינו הרבה חברי כנסת ואני שמח. בואו נמשיך בקריאת החוק. אם לחברי כנסת יש מה להעיר, אני אשמח לשמוע. 

<שר העלייה והקליטה זאב אלקין:>
בסוגיה הזאת זה התחייבות לפרוטוקול של משרד הבריאות שזה כולל לוגופד מארצות ברית-המועצות לשעבר? כי עד היום העמדה שלכם הייתה אחרת. 
<היו"ר אלי אלאלוף:>
ד"ר שנון, בבקשה, תגיב לשר. 

<שר העלייה והקליטה זאב אלקין:>
יכול להיות שפתרנו עוד בעיה על הדרך. 

<סופה לנדבר (ישראל ביתנו):>
לא, אבל החקיקה הזאת התחילה מקלינאי תקשורת. 

<היו"ר אלי אלאלוף:>
אז בואו נבקש הבהרה מד"ר שנון על השאלה של השר אלקין. בבקשה.

<ד"ר אמיר שנון:>
לגבי לוגופדים שסיימו לימודים ברוסיה, כל מקרה נבדק לגופו כי יש כאלה היום שלומדים את זה ברמה הנדרשת, כשמשווים את הלימודים האלה ללימודים בארץ וללימודים מקובלים בעולם - -

<שר העלייה והקליטה זאב אלקין:>
ואלה שלמדו - - -

<ד"ר אמיר שנון:>
- - ויש כאלה שלא, שלהם אגב – בוודאי את זוכרת – היה בעבר קורס השלמה שהתקיים בתל השומר. אז כל מקרה - - -

<עודד פורר (ישראל ביתנו):>
זאת אומרת, תוכנית הלימודים השתנתה שם היום, והיום היא כזאת שמאפשרת לכם להכיר בכול?

<קריאה:>
לאו דווקא. הם באים מכל מיני תוכניות. 

<ד"ר אמיר שנון:>
אגב, מקרים כאלה מגיעים לוועדה המייעצת. 

<שולי מועלם-רפאלי (הבית היהודי):>
בכנסת הקודמת דיברנו על זה המון. 

<סופה לנדבר (ישראל ביתנו):>
אז אני לא הבנתי שום דבר. מגיעים ממדינות חבר העמים קלינאי תקשורת עם תואר שני.

<שר העלייה והקליטה זאב אלקין:>
לוגופד, זה לא אותו דבר. 

<ד"ר אמיר שנון:>
לוגופד זה לא תמיד אותו דבר. 

<סופה לנדבר (ישראל ביתנו):>
אתה מסביר לי, אני קלינאית תקשורת. מגיע Speech Therapist למדינת ישראל ממדינות חבר העמים, אז אנחנו פה לא נותנים לו הטבות? 

<ד"ר אמיר שנון:>
אני אומר שכל מקרה, אנחנו בודקים את הלימודים שלהם כי יש כאלה שעונים על הדרישות ויש כאלה שלא. 
<טלי פלוסקוב (כולנו):>
תלוי במוסד שבו למדו?

<שר העלייה והקליטה זאב אלקין:>
זה תלוי בתוכנית הלימודים שהייתה נהוגה שם לפני עשר שנים ו-15 שנה. 
<ד"ר אמיר שנון:>
בדרך כלל לא ניתן להכיר.

<שר העלייה והקליטה זאב אלקין:>
בדרך כלל לא. זהו, זה מה שאני גם ידעתי. 

<סופה לנדבר (ישראל ביתנו):>
למה? אחרי לימודים לתואר שני, הם למדו מה?
<ד"ר אמיר שנון:>
הם לא למדו לתואר שני. לא כולם למדו לתואר שני.
<סופה לנדבר (ישראל ביתנו):>
כולם מגיעים עם תואר שני. 

<ד"ר אמיר שנון:>
הלימודים שלהם הם לימודים ללוגופדיה שהיא חלק מהוראה, ולכן זה לא בדיוק שווה-ערך למה שאנחנו מלמדים. 

<סופה לנדבר (ישראל ביתנו):>
זה לא בדיוק ככה. לוגופד ברוסיה זה פרה-רפואי. פרה-רפואי שהיה יכול לעבוד גם בחינוך מיוחד וגם בבית חולים. 

<ד"ר אמיר שנון:>
אז אמרתי - - -

<היו"ר אלי אלאלוף:>
ברשותך, יש לנו הצעה מהייעוץ המשפטי המשותף – אני רואה שיפה מאוד עובדים ביחד. בבקשה.
<שמרית גיטלין שקד:>
אנחנו יכולים להוסיף כפסקה (6) לחוק, שהוראות סעיף זה יחולו גם על קבלת תעודה לפי סעיף 48 לחוק. קבלת תעודה לפי סעיף 48 לחוק זה בעצם קלינאי התקשורת שיש להם את הפיצול הזה – או רק הפרעות שפה ודיבור, או רק הפרעות שמיעה, ולומר שבעצם החוק הזה יחול, לחדד את זה שזה יחול גם עליהם. 

<עודד פורר (ישראל ביתנו):>
<זה בהתייעצות עם הלשכה?>
<קריאה:>
זה בסדר.

<שר העלייה והקליטה זאב אלקין:>
זה בסדר. עדיין צריך להבין שלרוב האנשים האלה - כמו שאמר בכנות ד"ר שנון, וכמו שאני ידעתי – זה לא יעזור כי הוועדה המייעצת לא תאשר את תוכנית הלימודים שלהם.
<אביטל וינר אומן:>
אם התכנים לא מתאימים, אז הם לא מתאימים.

<שר העלייה והקליטה זאב אלקין:>
ולכן הפתרון היחידי שיש שם, ואתם מכירים את זה, זה קורס שאתם כרגע מסרבים לעשות אותו.
<היו"ר אלי אלאלוף:>
ד"ר שנון, בבקשה.

<ד"ר אמיר שנון:>
אנחנו בעד כל קורס שיכול לעזור לכל עולה. 

<עודד פורר (ישראל ביתנו):>
ואנחנו תומכים, רק אין מי שיעשה את הקורס, כי הם אומרים שיעשה את זה מוסד להשכלה גבוהה. המל"ג לא מתעסק בקורסים. 

<אביטל וינר אומן:>
תלחצו על המל"ג. 

<ד"ר אמיר שנון:>
אבל אם המל"ג לא מכיר בקורס, אני לא יכול ללחוץ עליו. 

<עודד פורר (ישראל ביתנו):>
אבל אתם מתעקשים תמיד שזה יהיה המל"ג.

<קריאות:>
- - -

<ד"ר אמיר שנון:>
תפעיל עליו את הלחץ. 

<עודד פורר (ישראל ביתנו):>
אני לא יכול להפעיל לחץ על המל"ג, ואתה יודע שאי אפשר להפעיל לחץ על המל"ג. 

<סופה לנדבר (ישראל ביתנו):>
- - - שהם ממדינות חבר העמים. מגיעים קלינאי תקשורת שהרמה שלהם נמוכה, ואני לא מסכימה עם הדבר הזה. 
<עודד פורר (ישראל ביתנו):>
אתם צריכים לעשות קורס, זה אחריות שלכם, אני אומר לכם את זה בשיא הרצינות. 

<סופה לנדבר (ישראל ביתנו):>
זה לא יכול להיות. אנחנו לא יכולים לעשות חקיקה למדינה מסוימת. לא יכול להיות דבר כזה.

<עודד פורר (ישראל ביתנו):>
אדוני השר, זה המקרה הקלסי שבו מגלגלים את האחריות ממוסד ציבורי אחד למשנהו. המל"ג אחראי על המוסדות להשכלה גבוהה, שנותנים תארים ומקנים תארים. יש פה איזשהו קורס השלמה. יכול משרד הבריאות לקבוע – חברים, זה קורס ההשלמה שאנחנו רוצים. המימון התקציבי לקורסים כאלה, אני בטוח שבין משרד הקליטה למשרד הבריאות יצליחו למצוא את המימון ויהיה קורס. הם לא יקבלו בסוף תואר אקדמי אבל הם כן יוכשרו על התנאים.

<שר הבריאות יעקב ליצמן:>
בכמה אנשים נוגע כל הסיפור הזה? 

<עודד פורר (ישראל ביתנו):>
להערכתי, למעלה מכמה מאות. 

<סופה לנדבר (ישראל ביתנו):>
לא, אין כמה מאות. 

<טלי פלוסקוב (כולנו):>
פחות ממאה לפי דעתי. 

<קריאות:>
- - -

<פרופ' ארנון אפק:>
ברשותכם, אם מקובל עליכם, אני מציע שאנחנו נדון בזה – מנכ"ל קליטה והמנכ"ל של משרד הבריאות – נדון בנושא הזה וננסה לחפש פתרון חיובי לבעיה. אני מסכים אתכם שיש בעיה.
<עודד פורר (ישראל ביתנו):>
יכולים לעשות קורס אד הוק לאנשים שנמצאים פה שיש להם את הבעיה הזאת. 

<היו"ר אלי אלאלוף:>
פרופ' אפק, תוך 30 יום אפשר לקבל תגובה מסודרת?

<פרופ' ארנון אפק:>
כן. 

<היו"ר אלי אלאלוף:>
אוקיי. אז בואו אנחנו נעשה מעקב, אם זה מקובל. 

<שר העלייה והקליטה זאב אלקין:>
אנחנו מקבלים את נוסח הפשרה שאתם הצעתם. יכול להיות שיש אנשים שזה יפתור להם בעיה, אבל הנושא של הקורס הוא קריטי, אחרת גרעין הבעיה לא ייפתר בלי קורס. אני כבר יודע מה תהיה ההחלטה של הוועדה המייעצת. 
<היו"ר אלי אלאלוף:>
בדיקת הקורס על פרופ' אפק בבקשה.
<פרופ' ארנון אפק:>
עלי. 

<שר העלייה והקליטה זאב אלקין:>
ועוד פעם, אנחנו מוכנים להיות שותף תקציבי בעניין הזה. 

<פרופ' ארנון אפק:>
החוק הזה בעצם נותן פתרון לסוגיה. 

<ןיקי סטרוק:>
לא הבנתי. 

<שמרית גיטלין שקד:>
	
	
	
	"(3)
 המנהל רשאי להורות, במקרים חריגים, כי המבקש לא יקבל תעודה לפי סעיף קטן זה, אלא לאחר שעסק במקצוע הבריאות בהיקף ניכר, בישראל, במשך 6 חודשים לפחות, במקום שבו האחראי או הממונה הוא בעל תעודה באותו מקצוע בריאות, והוכיח ידע וניסיון במקצוע הבריאות בתום התקופה האמורה, להנחת דעתו של המנהל; לצורך כך, רשאי המנהל להעניק תעודה זמנית במקצוע הבריאות שתוקפה יוגבל לתקופה של עד 24 חודשים (בפסקה זו – תעודה זמנית), למבקש שהוכיח להנחת דעתו של המנהל כי מתקיימים בו כל התנאים בסעיף זה, למעט פסקה זו; המנהל רשאי להגביל תעודה זמנית בכל תנאי הדרוש, לדעתו, כדי להבטיח את בריאות הציבור, לרבות איסור עיסוק בפעולות מסוימות שקבע או עבודה במקומות בעלי מאפיינים מסוימים בלבד, בהתחשב, בין השאר, בהשכלתו ובניסיונו המקצועי של המבקש; מי שניתנה לו תעודה זמנית יראו אותו כבעל תעודה במקצוע בריאות, כל עוד התעודה הזמנית עומדת בתוקפה, ובכפוף לתנאים שנקבעו בה." 


שוב, בפסקה (4) יש לנו אפשרות א' ואפשרות ב'. אני אקרא אותן:

	
	
	
	"(4)
אפשרות א': הסעיף מחוק 
אפשרות ב': הוראות סעיף זה לא יחולו על תושב ישראל, שמרכז חייו היה בישראל בטרם יצא את ישראל ולמד לימודים כאמור בסעיף זה מחוץ לישראל; לעניין פסקה זו, לא יראו את מי שהגיע לישראל למטרת שירות או התנדבות בצבא הגנה לישראל או בשירות לאומי או בשירות לאומי-אזרחי כמי שמרכז חייו היה בישראל בתקופת שירותו או התנדבותו."


<היו"ר אלי אלאלוף:>
בבקשה. 

<אסתר בלום:>
תודה רבה. אסתר בלום, מועצת ארגוני עולים. אני מודה למשרד שהוא הוסיף והרחיב את הנושא הזה למי שהגיע לארץ לשרת בצבא או לשירות אזרחי, שירות לאומי, אבל אנחנו שוב מזכירים שעולים חדשים שמגיעים לכאן, הם לאו דווקא מגיעים לצבא או לשירות לאומי. יכול להיות שבעצם הוא מגיע לתוכנית קליטה כלשהי. הוא מגיע ל"מסע", הוא משנה את הסטטוס שלו, שוהה כאן שנה-שנתיים.
<היו"ר אלי אלאלוף:>
ב"מסע" הוא משנה את הסטטוס לעולה?

<אסתר בלום:>
משנה את הסטטוס שלו לעולה, כן, בשלב מסוים, הוא נמצא כאן בקיבוץ, הוא נמצא כאן בישיבה, יש הרבה מאוד תוכניות. היום אנחנו עדים, הם באים, הם רוצים להישאר. אחרי שנה-שנתיים הם מחליטים לחזור למשפחה שלהם, וכאן הם מחוץ לחוק הזה. החוק הזה לא חל עליהם. 
<שמרית גיטלין שקד:>
תושב ישראל, שמרכז חייו היה בישראל. אם בן אדם בא לתוכנית "מסע", אני מניחה שמשרד הבריאות לא יגיד - - -

<אריאל ארליך:>
על סמך מה את מניחה? איך את יכולה להניח?

<אסתר בלום:>
אנחנו לא מניחים. החוק הוא החוק. אנחנו לא נהיה פה מחר בבוקר, ואנשים אחרים יפרשו את זה.
<שר הבריאות יעקב ליצמן:>
האיש הזה, יש לו קופת חולים?

<אסתר בלום:>
כן. בטח. למה לא? 
<מיכל שטרית רבל:>
מהיום הראשון יש קופת חולים. 

<קריאה:>
אדוני השר, אני חושב שאם יוסיפו פה "למעט תוכניות עלייה" - - -
<אביטל וינר אומן:>
תוכניות עלייה של משרד הקליטה. 

<קריאה:>
ותוכניות "מסע".

<קריאות:>
- - -

<קריאה:>
זה לא מרכז חייו.

<שמרית גיטלין שקד:>
הנה, אומרת היועצת המשפטית של משרד הקליטה שהיא לא רואה - - -

<קריאה:>
הוא גם עוד לא משנה מעמד לדעתי. 

<אביטל וינר אומן:>
הוא לא משנה מעמד לתושב.

<קריאה:>
הוא בא לתוכנית, זה לא נחשב מרכז חייו. 

<קריאה:>
אני חושב שהסעיף הזה הוא טוב, אדוני היושב-ראש. 

<אביטל וינר אומן:>
זה היה פשרה אחרי - - -
<שר העלייה והקליטה זאב אלקין:>
לא, הרעיון של הסעיף הוא ברור ונכון. השאלה, את אומרת שמי שבא ב"מסע" ושינה את מעמדו, נניח לא בסוף "מסע" אלא אולי בתחילתו, השאלה אם הוא לא ייחשב כמישהו שמרכז חייו - - -
<מיכל שטרית רבל:>
נעשה סדר. 

<אסתר בלום:>
הוא ייחשב על-פי החוק. 

<היו"ר אלי אלאלוף:>
רגע. השר שאל שאלה, תני לו. 

<שר העלייה והקליטה זאב אלקין:>
אני רוצה להתייעץ עם היועצת המשפטית שלי. 

<מיכל שטרית רבל:>
קודם כול, כל מי ששינה את מעמדו לעולה, יש לו אזרחות מיידית, ואז הבחינה של האם מרכז חייו כאן או לא היא בחינה אובייקטיבית. רואים אם באמת חייו פה – הוא עובד כאן, לומד כאן, עושה כאן איזה משהו – רואים אובייקטיבית. 

הסעיף הזה באמת הלך הלוך ושוב הרבה פעמים כי ניסינו לכסות את המקרים של עולים שלא הרגישו שהם מסתדרים כאן ורצו לחזור לחו"ל. 

ואז אמרו, יש כאן שני שלבים – זה לא בדיוק שני שלבים אחד אחרי השני אבל השלב הראשון בודק בעצם אם הוא יצא לצורך הלימודים. זאת אומרת, אם בסמוך לצאתו לקראת לימודיו, מרכז החיים שלו היה פה, אז הוא יצא בשביל הלימודים, וזה משהו אחר מהסיטואציות שמתארים כאן. 

בדרך כלל, רוב האנשים האלה יהיו צעירים בשלבים שונים של החיים שלהם שלא נקלטו, ועזבו לצרפת לא כדי ללמוד אלא כי הם לא הסתדרו פה בחיים.

<שר העלייה והקליטה זאב אלקין:>
לכן אני שואל, בדיוק במקרה הזה, בדיוק אותו היגיון של ההתנדבות בצבא או בשירות לאומי אזרחי, וכו'. 

אני לוקח סיטואציה. בא צעיר לכאן בתוכנית "מסע", שינה את האזרחות – כאיזשהו גל גם היום – ניסה את עצמו, לא הסתדר. חזר לצרפת. למד שם ועכשיו הוא חוזר. לכאורה, הוא לא שונה ממי שבא לפה להתנדב בשירות לאומי אזרחי, אבל לפי נוסח הסעיף כרגע, כן תהיה לו בעיה כי הוא לא מוחרג. על הסיטואציה הזאת אני מדבר. 
<מיכל שטרית רבל:>
זה לא מעלה ולא מוריד. תוכניות העלייה האלה הן ספורות - - -

<היו"ר אלי אלאלוף:>
עידוד עלייה. 

<עודד פורר (ישראל ביתנו):>
זה לא רק תוכניות עלייה. גם יכול להיות אבל מישהו שעשה עלייה - - -
<מיכל שטרית רבל:>
עליהם דיברנו. 
<עודד פורר (ישראל ביתנו):>
עשה עלייה, הוא נשאר פה שנתיים, לא הסתדר – אפילו הוא עלה כילד – ויצא חזרה לצרפת. יש לא מעט כאלה בצרפת. 

<מיכל שטרית רבל:>
אבל הוא לא יצא לצורך הלימודים. זהו, שהם בודקים שבסמוך ליציאתו לצורך הלימודים הוא היה תושב. זה ההבדל. 

<שר העלייה והקליטה זאב אלקין:>
לא, זה לא כתוב פה. 

<קריאה:>
רק בסמוך - - -

<אביטל וינר אומן:>
"בסמוך" זאת מילת שסתום בעייתית. 

<מיכל שטרית רבל:>
בואו נחזור אחורה. ההקלות האלה באו לעזור לעולים חדשים, ומשרד הבריאות אמר, אני לא רוצה לאפשר את זה לישראלים לכל דבר.

<עודד פורר (ישראל ביתנו):>
בצדק. אין מחלוקת על זה.

<שר העלייה והקליטה זאב אלקין:>
ברור. אנחנו מדברים על מקרי ביניים. 

<מיכל שטרית רבל:>
עכשיו מכאן, בין ישראלים לבין עולים אנחנו מחפשים את הביניים הזה. והביניים הזה אומר ככה. מי שיצא – ולא כתוב בסמוך ללימודיו כי הם חששו שהמילה "סמוך" תגביל אותם לפרק זמן אבל זה אומר, מרכז חייו היה בישראל בטרם יצא את ישראל ולמד, שהוא יצא כדי ללמוד בעצם. 

ואם אתה בודק שבטרם שהוא יצא ללמוד, מרכז החיים שלו היה בישראל, אז הוא היה ישראלי שיצא ללמוד. על זה אנחנו מדברים. 

<קריאה:>
זה בעיה. 

<היו"ר אלי אלאלוף:>
אז מה, את רוצה שייסע, יישאר שישה חודשים בלי לעבוד, בלי ללמוד.

<עודד פורר (ישראל ביתנו):>
אדוני היושב-ראש, אני הגדרתי בהצעת חוק אחרת, אולי זה יהיה מקובל עליכם, שמתוך עשר השנים הקודמות, לפחות שמונה הוא היה בישראל, ואז כל המקרים הקטנים פשוט יוצאים החוצה. 
<קריאות:>
- - -

<מיכל שטרית רבל:>
קודם ללימודיו?

<עודד פורר (ישראל ביתנו):>
אם בודקים, לפני יציאתו לחו"ל, שמתוך עשר השנים הקודמות הוא חי שמונה שנים בארץ.

<מיכל שטרית רבל:>
לא לפני יציאתו לחו"ל. לפני לימודיו, אתה אומר. 

<אביטל וינר אומן:>
אז הוא לא ייכלל בסעיף. 

<קריאות:>
לא ייכלל.

<אביטל וינר אומן:>
ורק השנתיים האלה - - -

<שר העלייה והקליטה זאב אלקין:>
לא. מה הרעיון שלו? זה למעשה עולה טרי כזה מהסוג שבא, חוזר, בא, חוזר, אז הוא לא ייפול לתוך ההגדרה שמונה מתוך עשר מרכז חייו בישראל. ולעומת זאת, מה שאתם רוצים למנוע, שתושב ישראלי רגיל שיוצא, זה ימנע. ולכן, זה מבחן שהוא מאפשר לא להיכנס לסוגיות - - -

<היו"ר אלי אלאלוף:>
זה יותר הייתי אומר עניין של פרופורציות. שבעשר שנים שהה בארץ לפחות 75% מהזמן. 

<שר העלייה והקליטה זאב אלקין:>
אפשר ללכת על ההגדרה של מרכז חייו, רק - - -

<אביטל וינר אומן:>
אנחנו ננסח. 

<שר העלייה והקליטה זאב אלקין:>
הרעיון ברור לכם, כן? 

<שמרית גיטלין שקד:>
מה הרעיון? 

<שר העלייה והקליטה זאב אלקין:>
שמרכז חייו - מי שלא ייכנס לסעיף זה מישהו שמרכז חייו היה בישראל שמונה מתוך עשר שנים לפני תקופת לימודיו, ואז למעשה את שוללת פה - - -

<אביטל וינר אומן:>
אבל אם הוא היה שבע שנים בישראל רצוף והלך ללמוד?

<שמרית גיטלין שקד:>
אז כבר לא מרכז חייו בישראל? אם הוא חי פה שבע שנים מתוך העשר.
<אביטל וינר אומן:>
ללכת ללמוד בחו"ל?

<שר העלייה והקליטה זאב אלקין:>
לפי זה כן. 

<אביטל וינר אומן:>
לא. עדיף לכתוב שהוא יצא לצורך הלימודים, ואז נכתוב את זה במפורש.
<שר העלייה והקליטה זאב אלקין:>
אתם לא רוצים שמונה מתוך עשר אז תעשו - - -
<אביטל וינר אומן:>
בואו נרשום לצורך לימודיו וזה ייתן את קו הגבול.

<שר העלייה והקליטה זאב אלקין:>
לא. אבל איך תבחנו את זה? עוד פעם, צעיר שבא ב"מסע" לפה, היה פה ב"מסע", התאזרח, לא הסתדר לו, חזר להורים. 

<עודד פורר (ישראל ביתנו):>
שאפילו שירת בצבא.

<שר העלייה והקליטה זאב אלקין:>
חזר להורים לשם ללמוד מייד – הוא ייפול. 

<אביטל וינר אומן:>
אבל שבע שנים - - -

<שר העלייה והקליטה זאב אלקין:>
אז תציעו הגדרה אחרת, אתם יודעים, ארבע מתוך חמש, לא משנה. 

<שמרית גיטלין שקד:>
עבדנו באמת על ההגדרה הזאת המון. 

<קריאות:>
- - -

<שר העלייה והקליטה זאב אלקין:>
ארבע מתוך חמש שנים זה מתאים לכם? 

<קריאה:>
לא, לא. 

<היו"ר אלי אלאלוף:>
בחמש שנים, 70% מהזמן. 

<שמרית גיטלין שקד:>
כשאתה רושם בדיקה מפורשת של שנים, תמיד יוצא שאיכשהו אנשים נופלים בין הכיסאות, וכשאתה משאיר איזשהו סעיף כללי שמאפשר שיקול דעת - - -

<שר העלייה והקליטה זאב אלקין:>
אבל כולם ייפלו בין הכיסאות. 

<שמרית גיטלין שקד:>
לא, כי אתה יכול להתרשם איפה מרכז החיים של הבן אדם היה, איפה הילדים שלו היו רשומים למוסדות חינוך, איפה הוא חי.

<שר העלייה והקליטה זאב אלקין:>
אין לו ילדים. 

<קריאה:>
אין לו ילדים, זה 10,000 משתתפי "מסע" בשנה. 

<שמרית גיטלין שקד:>
אם אדם בא לתוכנית של כמה חודשים - - -

<שר העלייה והקליטה זאב אלקין:>
שנה. זה תוכניות שנתיות, שבמהלכן צעירים מתאזרחים, לפעמים נשארים פה.

<עודד פורר (ישראל ביתנו):>

גם לפעמים הוא בא לתוכנית, עשה עלייה. אחרי שלוש שנים חזר לחו"ל כי הוא לא הסתדר פה. 

<שמרית גיטלין שקד:>
בסדר, אם הוא עשה עלייה אז הוא כבר היה ישראלי, אין מה לעשות. אם הוא עשה עלייה ושלוש שנים חי בישראל - - -

<שר העלייה והקליטה זאב אלקין:>
לכן אני הצעתי לכם מבחן, ארבע מתוך חמש. אתם רוצים שלוש מתוך ארבע, גם אפשר. 
<שמרית גיטלין שקד:>
אז אולי אפשר להחריג, כמו שהחרגנו את מי שהגיע לישראל למטרת שירות או התנדבות - - -
<אביטל וינר אומן:>
נעשה גם "מסע". 

<שמרית גיטלין שקד:>
או תוכנית של משרד הקליטה.

<קריאות:>
- - -

<היו"ר אלי אלאלוף:>
חבר'ה, אני מבקש. אני מפסיק את הישיבה, ברשותכם. אנחנו פה בשלוש דקות של התייעצויות. אז אל"ף, אתם לא מתערבים, רק היועצות המשפטיות.

<שר העלייה והקליטה זאב אלקין:>
תיכף נמצא את המינוח. 

<היו"ר אלי אלאלוף:>
ברשותכם, אנחנו נקרא את הנוסח. בינתיים יש מי שגם אמור להצביע, אז הוא צריך לשמוע את הנוסח הסופי. ברשותכם. נא לקרוא את הנוסח הסופי. 

<שמרית גיטלין שקד:>
רק דקה, אנחנו לא רוצים לטעות פה בקטנות. 

<שר העלייה והקליטה זאב אלקין:>
אני מציע לך הגדרה: תוכניות חוויה ישראלית לצעירים המוכרות על-ידי ממשלת ישראל או הסוכנות היהודית. 

<היו"ר אלי אלאלוף:>
אנחנו חוזרים לישיבה בבקשה. 

<שמרית גיטלין שקד:>
אתם רוצים להוסיף: או בתוכנית שמוכרת על-ידי השר כדי שיהיה אפשר להכניס תוכניות - - -

<קריאות:>
כן. 

<קריאות:>
- - -

<קריאה:>
שתוכר לעניין זה על-ידי השר. 

<שמרית גיטלין שקד:>
טוב. אפשרות ב'. 

<היו"ר אלי אלאלוף:>
או בהתייעצות בין שרי הקליטה והבריאות. 

<שר העלייה והקליטה זאב אלקין:>
זה פתח לכל החריגים. 

<היו"ר אלי אלאלוף:>
תודה על ההערה.

<שר הבריאות יעקב ליצמן:>
כל אזרחי המדינה ייכנסו. 

<היו"ר אלי אלאלוף:>
חזרנו לישיבה, בואו נקרא את הסעיף בבקשה. 

<שמרית גיטלין שקד:>
בגדול, אני אקריא איזשהו ניסוח אבל יכול להיות שאנחנו נשנה אותו אחר כך בהתאם לרוח הדברים: הוראות סעיף זה לא יחולו על תושב ישראל, שמרכז חייו היה בישראל בטרם יצא את ישראל ולמד לימודים כאמור בסעיף זה מחוץ לישראל; לעניין פסקה זו, לא יראו את מי שהגיע לישראל למטרת שירות או התנדבות בצבא הגנה לישראל או בשירות לאומי או בשירות לאומי-אזרחי או בתוכניות חוויה בישראל המוכרות על ידי הסוכנות היהודית או ממשלת ישראל או בתוכנית של הבאת צעירים מחוץ לישראל שתוכר על ידי שר הקליטה ושר הבריאות כמי שמרכז חייו היה בישראל בתקופת שירותו או התנדבותו או - - -
<קריאה:>
שהייתו. 

<אביטל וינר אומן:>
או מה שאנחנו נחליט. 

<עודד פורר (ישראל ביתנו):>
מצוין.

<היו"ר אלי אלאלוף:>
אוקיי? 

<שמרית גיטלין שקד:>
בסדר.

<היו"ר אלי אלאלוף:>
אפשר לעבור להצבעה?

<שמרית גיטלין שקד:>
רגע. סעיף (5) – פה יש גם שני סעיפים. הסעיף הזה במקור, בהצעת החוק בקריאה הראשונה, היה כהוראת שעה. אפשרות א' – הסעיף מחוק, זה אומר שזו הוראה קבועה. אפשרות ב' זאת בקשת משרד הבריאות. 
	
	
	
	"(5)אפשרות א': הסעיף מחוק 
אפשרות ב': סעיף קטן זה יעמוד בתוקפו עד ליום ט"ז בטבת התשפ"א (31 בדצמבר 2020);" 


פה הייתה אפשרות גם שהשר רשאי בצו להאריך את תוקפו של סעיף זה, לתקופה של שלוש שנים נוספות. כתוב לנו פה שהייתה התנגדות לתוספת. בקיצור, צריך להחליט על תוקף הסעיף.
<היו"ר אלי אלאלוף:>
אני לא מבין למה אנחנו צריכים להגביל את זה בזמן, אדוני השר.

<שר הבריאות יעקב ליצמן:>
אולי נשמע את אביטל. 

<אביטל וינר אומן:>
שוב, כמו שאמרנו. המהפכה בעצם של החוק, מה שהחוק עשה זה להפוך את המקצועות האלה ממקצועות פרוצים שנלמדו בכל מיני רמות לימוד למקצוע אקדמי, וזו מטרת החוק וזה מה שעבדנו במשך השנים עם ארגונים ועם האקדמיה, וזה אכן קרה אחרי הרבה שנות עבודה, שהתארים האלה בישראל והמקצועות האלה בישראל הם מקצועות אקדמיים. 

אנחנו הסכמנו באמת לתקופה – כי ראינו שיש בעיה והאיחוד האירופי היום גם הולך לאקדמיזציה, כל האיחוד האירופי. המקצועות האלה, לא תהיה איתם בעיה בעתיד בצרפת, בגרמניה, במקומות אחרים, כי גם האיחוד האירופי היום משנה את הכללים והופך למתן תארים אקדמיים כפי שהם מוכרים בישראל. 

זה התהליך שקורה היום, ולכן הסכמנו כדי לפתור את הבעיה לעולים החדשים שלמדו בתקופת הביניים, שעוד לא נכנסו לשינוי הזה של האיחוד האירופי, וכן יש להם לימודי תעודה ולא תואר ראשון, לעשות את זה כהוראת שעה ולפתור להם את הבעיה בתקופה הזאת שהם עולים לישראל.

אנחנו לא רוצים שהחוק שלנו, שהוא חוק אקדמי אחרי המהפכה שעשינו, נוציא את העוקץ שלו של התואר האקדמי ושוב נהפוך אותו לחוק שמאפשר גם לימודי תעודה. לכן הסכמנו שזה יבוא כהוראת שעה, ואחר כך נראה, נבחן. 

<שר העלייה והקליטה זאב אלקין:>
תמיד יהיו עולים. 

<עודד פורר (ישראל ביתנו):>
אני רוצה להציע כבר את הפשרה. 

<שר הבריאות יעקב ליצמן:>
מה מפריע שהשר יהיה רשאי? 

<שר העלייה והקליטה זאב אלקין:>
להאריך את הוראת השעה.

<אביטל וינר אומן:>
אם זו הפשרה, אז נסכים לפשרה.

<שר העלייה והקליטה זאב אלקין:>
את הוראת השעה, באישור - - -

<שר הבריאות יעקב ליצמן:>
הנה, יש פשרה.

<עודד פורר (ישראל ביתנו):>
קודם כול, זה מה שמופיע, אני מסכים. מה שכן הייתי רוצה, תאריכו את זה ל-2021 כבר מראש כי החוק הזה הוגש ב-2015, ההיגיון היה שזה הוראה של חמש שנים.
<שר הבריאות יעקב ליצמן:>
עודד, אם השר רשאי, תשאיר לו את זה.

<עודד פורר (ישראל ביתנו):>
לא, זה ברור. 

<אביטל וינר אומן:>
אבל לא למחוק את הסעיף לגמרי. 

<עודד פורר (ישראל ביתנו):>
לא, אני מסכים, לא למחוק את הסעיף. 

<היו"ר אלי אלאלוף:>
תאפשרו דיון בין המחוקקים.

<עודד פורר (ישראל ביתנו):>
יש אינטרס גם להגיד לעולים מצרפת – בואו עכשיו, לפני שזה נגמר, כי יכול להיות שההוראה הזו לא תהיה. 

<שר העלייה והקליטה זאב אלקין:>
אז תשאירו - - -

<שר הבריאות יעקב ליצמן:>
תוסיף: רשאי. 

<שר העלייה והקליטה זאב אלקין:>
השר רשאי להאריך. 

<שמרית גיטלין שקד:>
אוקיי. סעיף קטן זה יעמוד בתוקפו עד ליום ט"ז בטבת התשפ"א (31 בדצמבר 2020); השר רשאי בצו להאריך את תוקפו של סעיף זה לתקופה - - -

<קריאות:>
- - -

<שמרית גיטלין שקד:>
השר, באישור הוועדה - -

<היו"ר אלי אלאלוף:>
באישור הוועדה.

<שמרית גיטלין שקד:>
- - רשאי בצו להאריך את תוקפו של סעיף זה לתקופה של שלוש שנים נוספות?

<שר הבריאות יעקב ליצמן:>
לא.

<היו"ר אלי אלאלוף:>
בלי מגבלה. 

<שמרית גיטלין שקד:>
תקופות נוספות?

<קריאות:>
- - -

<קריאה:>
תקופות נוספות, באישור הוועדה.

<שמרית גיטלין שקד:>
לא, הוא לא יכול להפוך את זה להוראה קבועה כי הכנסת מחוקקת את זה כהוראת שעה. 

<שר העלייה והקליטה זאב אלקין:>
הוא יכול לבקש אישור ל-20 שנה. 

<שמרית גיטלין שקד:>
לא, אנחנו צריכים לקבוע משהו הגיוני שישקף את זה שמדובר בהוראת שעה. השר לא יכול להפוך חקיקה של הכנסת מהוראת שעה להוראה קבועה.

<שר הבריאות יעקב ליצמן:>
השר רשאי להאריך בתקופה.

<שר העלייה והקליטה זאב אלקין:>
באישור ועדה.

<שמרית גיטלין שקד:>
בואו נקבע איזושהי תקופה סבירה.

<היו"ר אלי אלאלוף:>
בלאו הכי הוועדה תאשר. 

<שר הבריאות יעקב ליצמן:>
מה הבעיה?

<שמרית גיטלין שקד:>
שוב, אני אומרת, אם הכנסת מאשרת את זה כהוראת שעה, השר לא יכול בעצם למעשה להפוך את זה להוראה קבועה.

<שר הבריאות יעקב ליצמן:>
לתקופה. 

<אריאל ארליך:>
מעת לעת. 

<שמרית גיטלין שקד:>
אז צריך לתחום את התקופה כי עדיין מדובר בהוראת שעה, אלא אם כן הכנסת רוצה לאשר את זה כהוראה קבועה. אם השר יחליט שהוא מאשר את זה לתקופה של הרבה מאוד שנים זה בעצם כי הוא הפך את זה להוראה קבועה. 

<קריאה:>
בואו ניתן תקופה הגיונית. 

<שמרית גיטלין שקד:>
בואו נכתוב שהוא רשאי מעת לעת לאשר את זה לתקופות של שלוש שנים כל אחת. בסדר? 

<אריאל ארליך:>
הביטוי "מעת לעת" פותר את זה. 

<דבורה בראנד:>
אנחנו רוצים תקופה מוגדרת, אנחנו נלחמנו על החוק הזה כל כך הרבה זמן. 

<היו"ר אלי אלאלוף:>
מי זה אנחנו?

<דבורה בראנד:>
קוראים לי דבורה, אני קלינאית תקשורת מהאגודה הישראלית של קלינאיות תקשורת. 
<היו"ר אלי אלאלוף:>
מה ההערה שלך?

<דבורה בראנד:>
אנחנו רוצים שתהיה הגדרה - - -
<היו"ר אלי אלאלוף:>
תודה רבה. את לא רוצה. את מייעצת.

<דבורה בראנד:>
מבקשת. 

<היו"ר אלי אלאלוף:>
מבקשת. טוב. אז אנחנו נחליט בלעדייך, במקרה זה.

<גמליאל גוטשל:>
אני רק חוזר על מה שאמרה היועצת המשפטית של משרד הבריאות. כל המקצועות האלה בצרפת – אני לא מכיר במדינות אחרות – אבל בצרפת לומדים במוסדות, ומוסדות מוכרים על-ידי הממשלה, והתעודות לא יחליפו בתואר אקדמי, זה בטוח - -

<אביטל וינר אומן:>
זה כבר קורה.

<גמליאל גוטשל:>
- - אבל התעודות הממשלתיות יהיו שוות-ערך - - -
<היו"ר אלי אלאלוף:>
אתה חוזה להתחלה.

<גמליאל גוטשל:>
אבל זה מה שאני אומר. הם לא יכולים להופיע - - -

<היו"ר אלי אלאלוף:>
את הפרק הזה סיימנו. גברת, בבקשה. 

<ד"ר נעמי שרוייר:>
שמי ד"ר נעמי שרוייר, אני מרפאה בעיסוק משנת 83'. אני נציגת ועד העמותה הישראלית לריפוי בעיסוק ואני מרצה באוניברסיטת חיפה, באתי במיוחד להשמיע את הדברים.

<היו"ר אלי אלאלוף:>
תודה, תודה. מה התכלס?

<ד"ר נעמי שרוייר:>
אני אומרת שאנחנו צריכים בכל זאת קצת לשמור על החוק ולהגביל. אנחנו מקצוע יחסית קטן, נלחמנו מאוד קשה - - -

<היו"ר אלי אלאלוף:>
כדי שיישאר קטן. כדי שיישאר קטן. הבנתי. תודה, גברת. אנחנו פה עוד לא מפתחים גילדות, זה לא תפקידנו. 

אפשר לקרוא סופית?

<שמרית גיטלין שקד:>
אתה יכול לעבור לסעיף 3 – יש שם דיון על הפודיאטרים - ואני אבדוק את זה.
<קריאות:>
- - -

<היו"ר אלי אלאלוף:>
הסעיף של הפודיאטריה, בבקשה. 

<שמרית גיטלין שקד:>
אני רק אגיד שהחלטנו כבר להוסיף פסקה (6): "הוראות סעיף זה יחולו גם על קבלת תעודה לפי סעיף 48 לחוק." 

<עודד פורר (ישראל ביתנו):>
עד 2020, ואז שלוש פלוס שלוש? אם יצטרכו לשנות את החוק אחר כך, ישנו את החוק.
<שמרית גיטלין שקד:>
שלוש ועוד שלוש? זאת ההחלטה? 

<קריאות:>
- - -

<שמרית גיטלין שקד:>
רק נסכם את סעיף התוקף. אם אני מבינה את ההסכמה שיש פה, זה כך: "סעיף קטן זה יעמוד בתוקפו עד ליום 31 בדצמבר 2021; השר באישור הוועדה רשאי להאריך את תוקפו של סעיף זה לתקופה של שלוש שנים נוספות ולאחר מכן לעוד שלוש שנים נוספות."

<היו"ר אלי אלאלוף:>
והכול באישור הוועדה.

<שר הבריאות יעקב ליצמן:>
אצלי כתוב 20', לא? 

<היו"ר אלי אלאלוף:>
עודד ביקש 21'. נכבד את בקשתו. 

<שר הבריאות יעקב ליצמן:>
נתנו עוד שלוש. 

<עודד פורר (ישראל ביתנו):>
לא נלך לרב, לא על זה ולא על זה.

<שמרית גיטלין שקד:>
סליחה. אומרים לי פה 20', 21'. תחליטו בבקשה. 

<היו"ר אלי אלאלוף:>
21'.

<שר הבריאות יעקב ליצמן:>
בסדר. 

<שמרית גיטלין שקד:>
פסקה (6), הקראתי אותה קודם, אני אחזור עליה: "הוראות סעיף זה יחולו גם על קבלת תעודה לפי סעיף 48 לחוק", שזה קלינאי התקשורת המפוצלים – שיש רק שמיעה או רק שפה ודיבור. 

	"תיקון סעיף 59
	3. 
	בסעיף 59 לחוק העיקרי, האמור בו יסומן "(א)" ואחריו יבוא: 

	
	
	"(ב)
תקנות ראשונות לפי פרט 6(3)(א) ולפי פרט 7(2) שבתוספת הראשונה יותקנו עד ליום_____________." "



מדובר בתקנות שיש צורך להתקין אותן לפי התוספת הראשונה לחוק.

<היו"ר אלי אלאלוף:>
תסבירי בבקשה.

<שמרית גיטלין שקד:>
"תקנות ראשונות לפי פרט 6(3)(א) ולפי פרט 7(2) שבתוספת הראשונה."

פרט 6(3)(א) בעצם מונה את התנאים לקבלת תעודה במקצוע הפודיאטריה, והוא אומר שאחד מהתנאים זה: "עיסוק כדין, במדינת חוץ בכל הפעולות שקבע המנהל בתקנות, לאחר קבלת הרישיון;" – אז הפעולות האלה צריכות להיקבע בתקנות. 
וגם לעניין פודיאטריה ניתוחית, בסעיף 7(2) החוק קובע שצריך: "הכשרה מעשית במשך שנתיים, במדינה שבה השלים את לימודיו במוסד שהוכר על ידי הרשות המוסמכת של אותה מדינה, שבמהלכה הוכשר לבצע את הפעולות שקבע המנהל בתקנות."

<היו"ר אלי אלאלוף:>
אז רק שיהיה ברור. יש חוק שקשור לפודיאטריה. מה שהיה חסר זה תקנות, שהתחילו ב-2009?
<אביטל וינר אומן:>
2011.

<היו"ר אלי אלאלוף:>
וגם תוקנו ב-2011.

<אביטל וינר אומן:>
התיקון היה ב-2010 ונכנס לתוקף ב-2011.

<היו"ר אלי אלאלוף:>
יש תקנה. לא הושלמו התקנות, ולכן אנחנו פה קבענו בהתייעצות עם השר שתוך שלושה חודשים התקנות יוכנו. 
<שר הבריאות יעקב ליצמן:>
אני אביא את זה לכאן. 

<אריאל ארליך:>
כן, אבל כל התיקון של החוק הזה כולו לא חל על פודיאטרים.

<היו"ר אלי אלאלוף:>
רגע, מישהו אישר לך לדבר?

<אריאל ארליך:>
אני מבקש. 

<שמרית גיטלין שקד:>
חבר הכנסת אלאלוף, אבל אם אני מבינה את ההסכמה, זה נמחק מהחוק, כלומר מה שכתבתי לא יהיה בחוק. 

<היו"ר אלי אלאלוף:>
לא יהיה בחוק היום.

<שר הבריאות יעקב ליצמן:>
אני, לפי הבקשה של יושב-ראש הוועדה, התחייבתי שתוך שלושה חודשים אני מביא את התקנות כאן לוועדה. תודה. 

<היו"ר אלי אלאלוף:>
בסדר?

<שמרית גיטלין שקד:>
אתה לא צריך להביא אותן לוועדה. זה לא תקנות שהן באישור ועדה. 

<אביטל וינר אומן:>
אנחנו נפרסם אותן. 

<היו"ר אלי אלאלוף:>
לידיעת הוועדה. 

<עודד פורר (ישראל ביתנו):>
השר התחייב תוך שלושה חודשים.
<היו"ר אלי אלאלוף:>
אני רוצה בבקשה לתת זמן לרוקחים. 

<קריאה:>
הרוקחים לא בחוק.

<שמרית גיטלין שקד:>
לפני שאנחנו מסיימים, מדובר בהצעת חוק פרטית. עמדת משרד האוצר נתבקשה. ביקשנו מהם, הפצנו להם גם את הנוסח המעודכן שהופץ היום לקראת הדיון, ומשרד האוצר, רפרנט בשם אורן גבע, מסר לנו שהצעת חוק הסדרת העיסוק במקצועות הבריאות, אין לה היבט תקציבי, ולכן אני מציעה לוועדה לקבוע שמדובר בהצעת חוק לא תקציבית. 

<שר העלייה והקליטה זאב אלקין:>
יש גם החלטת ממשלה, לכן זה לא רלוונטי, אבל - - -
<היו"ר אלי אלאלוף:>
בסדר. 

<שר העלייה והקליטה זאב אלקין:>
למען הסר ספק. 

<היו"ר אלי אלאלוף:>
מקובל. נא לרשום.

<שר העלייה והקליטה זאב אלקין:>
אם הממשלה תשנה את עמדתה, זה יעזור. 

<היו"ר אלי אלאלוף:>
אנחנו ביקשנו משני דוברים לדבר, נציגי הרוקחים והאופטיקה, בבקשה. 

<אילנה קוסקס:>
שלום, שמי אילנה, אני מנהלת עמותת "ניצוץ יונתן" שהוקמה לפני כשנה וחצי. אנחנו יזמנו והובלנו את כל העניין של אופטיקאים ואופטומטריסטים. אומנם, העניין של האופטיקאים פחות מעניין אותנו פה כי זה לא מקצוע רישוי, זה מקצוע טכני. מה שחשוב להדגיש בעניין הזה זה שיתוף הפעולה המקצועי והמדהים שנעשה עם משרד הכלכלה, ששיתף פעולה ותוך שישה חודשים הגענו להסכם רשמי איתם, שבעל תעודתBTS – כולם שמעו פה נראה לי על המושג הזה, זה סוג של תעודת הנדסאי - יכול להגיע לארץ ולהמיר את התעודה.
זה חשוב מאוד להגיד ששיתוף הפעולה נעשה בקשר לסילבוסים שאנחנו השווינו. אנחנו ישבנו שעות עם נציגים של משרד הכלכלה, עם נציגים שלנו אנשי מקצוע דוברי צרפתית ודוברי עברית שהשוו את כל היקף הלימודים והכול, והגענו למסקנה שהתעודה היא כבר הומרה לגמרי.

מבחינת האופטומטריסטים, שכבר זה יותר מעניין אותנו פה, אנחנו היינו בתמונה על מה שמדובר בדיוק בחוק הזה, זאת אומרת שאופטומטריסט לומד במכללה בצרפת, הוא לא לומד באוניברסיטה, הוא מקבל תואר הנדסאי והוא מקבל תואר של אופטיקאי.

התואר הזה יכול לתת לו נקודות זכות להשלמת תואר פה בארץ, אנחנו נלחמנו כדי שהאוניברסיטאות פה בארץ יוכלו להכיר בזה.

אני רק רוצה להגיד בהקשר למה שאנחנו דיברנו עכשיו, בהקשר לקלינאי תקשורת - - - 

<היו"ר אלי אלאלוף:>
יצאנו מבולבלים, אני חייב להגיד.

<אילנה קוסקס:>
לא, לא, לא. 
<היו"ר אלי אלאלוף:>
יצאנו מבולבלים, אני מודה.

<אילנה קוסקס:>
יש קשר מאוד מאוד חזק עם מה שמדובר פה עכשיו לגבי קלינאי תקשורת ואודיולוגים, שאנחנו יכולים לעשות את אותן תוכניות השלמת תואר כמו שאנחנו כבר עשינו לאופטומטריסטים. אנחנו מוכנים לעשות את זה. ברגע שאתם תכירו בחוק - - -

<היו"ר אלי אלאלוף:>
אני מציע שאתם תנהלו משא ומתן עם משרד הבריאות. 

אני ברשותכם רוצה לעבור להצבעה.

<עודד פורר (ישראל ביתנו):>
אני רוצה רק לציין משהו לגבי הפודיאטרים, הבהרה. נאמר פה שנושא התקנות שיותקנו לפי החוק לא יחולו על הפודיאטרים מצרפת כי החוק לא חל על מקצוע הפודיאטריה מצרפת. 

<אביטל וינר אומן:>
החוק הזה שעכשיו אנחנו מעבירים, הוא חל על ארבעת המקצועות הראשונים בלבד, לא על פודיאטריה.

<היו"ר אלי אלאלוף:>
פודיאטריה, יש לזה תקנה משלו, לא? 

<עודד פורר (ישראל ביתנו):>
התקנות שיביא השר בעוד שלושה חודשים יחולו גם על הפודיאטרים מצרפת?

<קריאה:>
לא. 

<שמרית גיטלין שקד:>
ככלל, הן יסדירו את מקצוע הפודיאטריה.

<אריאל ארליך:>
אבל אם החוק הזה לא יתוקן גם על פודיאטרים, אז זה לא יהיה רלוונטי לפודיאטריה מצרפת. 

<שר הבריאות יעקב ליצמן:>
התשובה היא לא. 

<קריאה:>
אתם מבלבלים. זה לא יחול על כירופודים, זה יחול על פודיאטריה. 

<שר הבריאות יעקב ליצמן:>
אם זה התנאי, אין חוק. יש גבול גם לכל הדברים שאתם מעלים. אני חושב שהלכנו כל כך את כברת הדרך, שאתם פשוט מנסים לפוצץ את הכול, לחטוף את הכול. לחטוף את הכול, אין כלום. זה אני אומר לכם חד-משמעית. 
אני הלכתי אתכם הרבה-הרבה מעל ומעבר למה שחשבתם אפילו בהתחלה. אם אתם רוצים לקבל את הכול, אני קם והולך, וגמרנו את כל הנושא הזה. 
<קריאה:>
לא, אנחנו לא מבקשים הכול. 

<שר הבריאות יעקב ליצמן:>
זהו. עם כל הכבוד. 

<שמרית גיטלין שקד:>
החוק של הפודיאטריה נחקק. רק כדי להפעיל אותו צריך את התקנות. 

<היו"ר אלי אלאלוף:>
שיהיה ברור. תסבירי את זה בבקשה.

<שמרית גיטלין שקד:>
החוק של הפודיאטריה נחקק כאן בוועדה הזאת, הוועדה קיימה ישיבות ממושכות והסדירה את מקצוע הפודיאטריה.

<היו"ר אלי אלאלוף:>
באיזה תאריך? באיזה מועד?

<שמרית גיטלין שקד:>
ב-2010 זה נחקק. 

<היו"ר אלי אלאלוף:>
אוקיי. 

<שמרית גיטלין שקד:>
החוק הזה נחקק. החוק הזה רק קבע שהתנאי לזה שאתה תקבל תעודה בפודיאטריה זה שעסקת בפעולות מסוימות שקבע המנהל בתקנות. זה מה שיהיה בתקנות.
<סופה לנדבר (ישראל ביתנו):>
מה זה מסוימות?

<עודד פורר (ישראל ביתנו):>
התקנות שיבואו בעוד שלושה חודשים.

<אביטל וינר אומן:>
התקנות שנביא. 

<שמרית גיטלין שקד:>
ועדת העבודה והרווחה לא רצתה להיכנס בדיוק להבחנה – חיתוך רגליים, הרדמה, וכו'. 
<עודד פורר (ישראל ביתנו):>
אני מציע שנצביע. 

<שר העלייה והקליטה זאב אלקין:>
הוא מכיר גם בתעודה, נכון? 

<שמרית גיטלין שקד:>
לא, הוא דורש תואר דוקטור בפודיאטריה ממוסד בארצות הברית או תואר אקדמי ראשון בפודיאטריה שניתן על-ידי מוסד להשכלה גבוהה בחוץ-לארץ. 

<קריאה:>
זה לא קיים בצרפת. 

<היו"ר אלי אלאלוף:>
אנחנו נקיים דיון בנפרד על זה. אני אקיים דיון בנפרד בנושא הזה. בבקשה.

<אמיר ניצן:>
אמיר, אני מנכ"ל הסתדרות הרוקחים. אני רוצה להגיד שאנחנו מקבלים הרבה מאוד פניות, ואני רק מבקש להעיר הערה, אני יודע שנושא החקיקה בתחום הרוקחים מתנהל בערוץ נפרד.

ההערות שאנחנו מקבלים הן בעיקר על הנושא של בחינה בשפה זרה, ואין לנו ספק שבחינה היא דבר מאוד חשוב בהיבטים האלה של חוקים ותקנות שקשורים למקצוע הרוקחות בישראל.

הבעיה היא שהתלונות מגיעות מכיוון שהתרגום של הבחינה הוא תרגום שנעשה באופן כזה שדוברי שפות זרות מאוד מתקשים להתמודד עם התרגום עצמו. ולכן, גם אם יהיו בחינות, צריך - - -

<היו"ר אלי אלאלוף:>
היות ואתה בא לדיון של הרוקחים, זה דיון אחר.

<אמיר ניצן:>
כן, כן. אני מעיר על התרגום של הבחינה.

<קריאה:>
אבל יש לנו אותה בעיה. 

<היו"ר אלי אלאלוף:>
חבר'ה, אני רוצה להצביע. קודם כול, אנחנו הולכים להצביע על נוסח לדיון בוועדת העבודה, הרווחה והבריאות, הצעת חוק הסדרת העיסוק במקצועות הבריאות (תיקון מס' 4 והוראת שעה), התשע"ו-2016. מי בעד? מי נגד? מי נמנע?
הצבעה

בעד – 4
נגד – אין 

נמנעים – אין
הצעת חוק הסדרת העיסוק במקצועות הבריאות (תיקון מס' 4 והוראת שעה), התשע"ו-2016, נתקבלה.

<היו"ר אלי אלאלוף:>
עודד, שהיה כל כך פעיל, לא השתתף בהצבעה.

<עודד פורר (ישראל ביתנו):>
אני לא יכול להצביע כי רק סופה לנדבר חברה בוועדה המשותפת. אני מקפיד על התקנות.

<היו"ר אלי אלאלוף:>
זה עבר פה אחד.

<שר הבריאות יעקב ליצמן:>
אתה יכול להצביע בכבוד. 

<עודד פורר (ישראל ביתנו):>
מגיע באמת יישר כוח גדול לשר הבריאות ולשר הקליטה על העבודה הזאת. זה אני חושב הישג גדול מאוד, שהתחיל – צריך לתת את הקרדיט - - -
<ישראל אייכלר (יהדות התורה):>
תכניס את זה לפרסומים של ישראל ביתנו. 

<עודד פורר (ישראל ביתנו):>
ואתה תכניס אבל ב"יתד נאמן" גם את מה שאני אגיד בהמשך. 

<היו"ר אלי אלאלוף:>
טוב, אני לא רוצה להתייחס, אני הייתי תייר. 

<עודד פורר (ישראל ביתנו):>
צריך לתת את הקרדיט – ותסכים איתי, היושב-ראש – לחבר הכנסת לשעבר שמעון אוחיון, שהגיש במקור את הצעת החקיקה הזאת עוד בכנסת הקודמת.

<פרופ' ארנון אפק:>
נכון. 

<עודד פורר (ישראל ביתנו):>
התחיל את תהליך העבודה ונלחם, והיה תהליך עבודה לא פשוט מול משרד הבריאות. 

<אברהם נגוסה (הליכוד):>
לא, הוא לא היה ישראל ביתנו, הוא היה ליכוד ביתנו. 

<קריאה:>
עד יוני 2013.

<קריאות:>
- - -

<אביטל וינר אומן:>
מי שכתב את זה זה אנחנו. 

<עודד פורר (ישראל ביתנו):>
הקרדיט מגיע לכולם. 

<היו"ר אלי אלאלוף:>
טוב, עכשיו קרדיט לכולם. 

<2. תיקון תקנות הסדרת העיסוק במקצועות הבריאות (סדרי בחינות)(תיקון), התשע"ו-2016>
<היו"ר אלי אלאלוף:>
בבקשה תקראו את התקנות. 

<שר העלייה והקליטה זאב אלקין:>
אנחנו משוחררים?

<שמרית גיטלין שקד:>
יש לכם את הנושא של השפות. רציתם להחליט בקשר לשפות.

<עודד פורר (ישראל ביתנו):>
גם פורטוגזית. 

<אביטל וינר אומן:>
נבדוק כמה יש ונחליט לפי זה. בסדר? 

<היו"ר אלי אלאלוף:>
בבקשה. 

<שמרית גיטלין שקד:>
יש לנו שני סטים של תקנות. בישיבה הקודמת של הוועדה אנחנו ביקשנו ממשרד הבריאות להסדיר שני נושאים, הן לעניין שפת הבחינות והן לעניין מתן פטור מחובת הכשרה מעשית. 
התקנות הראשונות זה תקנות הסדרת העיסוק במקצועות הבריאות.

"תיקון תקנות הסדרת העיסוק במקצועות הבריאות (סדרי בחינות) (תיקון), התשע"ו-2016
	בתוקף סמכותי לפי סעיפים 15(ב) ו-17 לחוק הסדרת העיסוק במקצועות הבריאות, התשס"ח-2008, לאחר התייעצות עם הוועדות המייעצות, ובאישור ועדת העבודה הרווחה והבריאות של הכנסת, אני מתקין תקנות אלה:

	תיקון תקנה 4
	1. 
	בתקנה 4(א) לתקנות הסדרת העיסוק במקצועות הבריאות (סדרי בחינות), התש"ע-2009-

(1) המלה "או" – תימחק;
(2) בסופה יבוא: "בשפה הצרפתית, בשפה הרוסית או בשפה הספרדית; המנהל רשאי במקרים חריגים ומטעמים מיוחדים לאשר לנבחן מסוים עריכת בחינה בשפה נוספת". "


אני אקרא את התקנה כדי שנבין על מה מדובר. תקנה 4 היום אומרת: "הבחינה תהיה בכתב, בשפה העברית, בשפה הערבית או בשפה האנגלית." 

מוצע לתקן את התקנה כך שהיא תאמר: הבחינה תהיה בכתב, בשפה העברית, בשפה הערבית, בשפה האנגלית, בשפה הצרפתית, בשפה הרוסית או בשפה הספרדית; המנהל רשאי במקרים חריגים ומטעמים מיוחדים לאשר לנבחן עריכת בחינה בשפה נוספת. זה התיקון.

<היו"ר אלי אלאלוף:>
אוקיי. מי בעד? מי נגד? מי נמנע?

הצבעה

בעד – פה אחד
תקנות הסדרת העיסוק במקצועות הבריאות (סדרי בחינות) (תיקון), התשע"ו-2016, נתקבלו.

<היו"ר אלי אלאלוף:>
אין מתנגדים ואין נמנעים. התקנות אושרו. 
<3.תקנות הסדרת העיסוק במקצועות הבריאות (הכשרה מעשית) (הוראת שעה), התשע"ו-2016>
<היו"ר אלי אלאלוף:>
בבקשה, עוד תקנה.
<שמרית גיטלין שקד:>
"תקנות הסדרת העיסוק במקצועות הבריאות (הכשרה מעשית) (הוראת שעה), התשע"ו-2016
	בתוקף סמכותי לפי סעיפים 14, 17 ו-49 לחוק הסדרת העיסוק במקצועות הבריאות, התשס"ח-2008, (להלן- החוק), לאחר התייעצות עם הוועדות המייעצות, ובאישור ועדת העבודה הרווחה והבריאות של הכנסת, אני מתקין תקנות אלה:

	הוראת שעה
	1.
	בתקופת תוקפו של סעיף 58(ה1) לחוק, יראו כאילו בתקנה 7(ב) לתקנות הסדרת העיסוק במקצועות הבריאות (הכשרה מעשית), התש"ע-2009, בסופה בא:

	
	
	"תקנת משנה זאת תחול גם על מי שהוא בעל תעודת סיום לימודים כמשמעותה בסעיף 58(ה1)(1) לחוק שהכיר בה המנהל לפי סעיף 58(ה1)(2) לחוק, בשינויים המחויבים"."


היום, התקנות הקיימות נותנות בעצם פטור מחובת הכשרה מעשית. החוק מחייב לעשות הכשרה מעשית כתנאי לקבלת תעודה באותם מקצועות, אבל הוא אומר - מי שהוא בעל תואר אקדמי ממוסד להשכלה גבוהה מחוץ לישראל שהוא בעל הרישיון או התעודה, והוא בעל ניסיון עבודה של שנה לפחות במדינת חוץ, פטור מהכשרה מעשית. 

ובעצם, התקנה הזאת נותנת את הפטור גם לאנשים שהם לא בעלי תואר אקדמי אלא אנשים שמוכנסים לחוק הזה לפי החוק שכרגע אישרנו, גם הם יהיו פטורים מחובת הכשרה מעשית.

<אביטל וינר אומן:>
להמיר את זה בשנת עבודה. 

<היו"ר אלי אלאלוף:>
אוקיי. מי בעד? מי נגד? מי נמנע?

הצבעה

בעד – פה אחד
תקנות הסדרת העיסוק במקצועות הבריאות (הכשרה מעשית) (הוראת שעה), התשע"ו-2016, נתקבלו.

<היו"ר אלי אלאלוף:>
התקנות אושרו. 

תודה רבה, הישיבה נעולה.

<הישיבה ננעלה בשעה 12:10.>

